Eksperimen Penjarakan Sosial NASA Di Angkasa

Semua maklum penjarakan sosial merupakan normal baharu kehidupan pasca-Covid-19 selagi belum ada vaksin yang efektif terhadap penyakit berjangkit itu. Tetapi mahukah anda mengamalkan penjarakan sosial sekiranya diberi ganjaran sejumlah wang?

Ini yang akan dilakukan oleh Agensi Aeronautik dan Angkasa Lepas Kebangsaan (NASA) menerusi kajian simulasi penerbangan ke angkasa lepas. Menerusi simulasi ini, NASA memerlukan sekumpulan kecil individu untuk tinggal bersama secara berasingan selama lapan bulan dengan pampasan sejumlah besar.

Matlamat kajian ialah membantu NASA mengkaji kesan pengasingan dan pengurungan terhadap aspek fisiologi dan psikologi individu. Ia merupakan sebahagian daripada persediaan agensi Amerika Syarikat itu untuk menghantar misi manusia ke Marikh.

Kajian eksperimen ini akan dibuat di Moscow, Rusia dan peserta-peserta akan mengalami persekitaran sama yang bakal dihadapi angkasawan untuk misi-misi mereka ke Marikh. Tipikal bagi angkasawan-angkasawan mengalami pelbagai bentuk penjarakan sosial dan pengurungan semasa menjalani program-program dan misi-misi.

Bagi yang berminat, syaratnya mudah saja iaitu:

– warganegara AS

– sihat tubuh badan

– tidak merokok

– berumur antara 35 hingga 55 tahun

– boleh berbahasa Inggeris dan Rusia

Peserta juga harus menunjukkan kesediaan untuk dikurung dan diasingkan untuk satu tempoh yang lama. Antara tanggungjawab yang bakal digalas peserta-peserta ialah melakukan penyelidikan saintifik, menggunakan realiti maya (VR) dan melakukan operasi robotik. Ini merupakan sambungan daripada kajian NASA sebelum ini yang mengambil masa empat bulan dan membantu rancangan misi sebenar NASA ke angkasa lepas.

Menurut NASA, data daripada penyelidikan berkenaan dapat membantu NASA bersedia dengan sebarang cabaran semasa meneroka angkasa lepas dan menyelesaikan sebarang permasalahan yang timbul akibat pengasingan dan pengurungan menerusi langkah tindak balas yang efektif.

Memandangkan dunia ketika ini berdepan dengan Covid-19, NASA turut mengarahkan semua ahli yang terlibat dalam eksperimen termasuk peserta-peserta yang terpilih menjalani tempoh kuarantin selama dua minggu bagi memastikan mereka benar-benar sihat dan bebas dari sebarang penyakit.

RUJUKAN’:

Judd, Emily. (2020). Get paid to quarantine: NASA seeks applicants for social isolation study. Al-Arabiya English.


Khalifah Sulaiman Abdul Malik (99-96 H): Terima Kasih Kerana Memberikan Kami Umar Abdul Aziz!

Alhamdulillah pada tulisan terdahulu, saya telahpun menulis sejarah Khalifah Bani Umayyah pertama dalam kalangan generasi peradaban Bani Umayyah iaitu Khalifah Al-Walid bin Abdul Malik. Pada kali ini kita akan membahaskan penerus kerajaan Bani Umayyah yang bernama Khalifah Sulaiman bin Abdul Malik.

Pada era Khalifah Sulaiman ini, reformasi yang dimulakan oleh Umar bin Abdul Aziz sebenarnya bermula pada era Khalifah Sulaiman yang ketika itu bertindak sebagai penasihat kepada pentadbiran Khalifah Sulaiman. Khalifah Sulaiman merupakan salah seorang Khalifah terbaik di dalam kekhalifahan Bani Umayyah dan beliau banyak dipengaruhi oleh Umar bin Abdul Aziz. Bagaimanakah pentadbiran Khalifah Sulaiman berjalan dan apakah jasanya? Insya-Allah akan dibahas di dalam tulisan ini.

Namanya ialah Sulaiman bin Abdul Malik bin Marwan bin Al-Hakam. Beliau digelari Abu Ayyub. Ibunya bernama Wiladah bin Abbas. Beliau dilahirkan di Madinah namun dibesarkan di Syam. Beliau seperti abangnya Al-Walid diberi perhatian khusus oleh bapanya Khalifah Abdul Malik di dalam pendidikan Islam. Abu Bakar Ash-Shauli meriwayatkan di dalam Al-Bidayah wanihayah 9/177 bahawa Khalifah Abdul Malik sentiasa meminta anaknya Al-Walid, Maslamah dan Sulaiman membaca Al-Quran secara hafalan.

Di samping memiliki sifat yang taat pada agama, Khalifah Sulaiman merupakan seorang yang cinta akan kemegahan dan kemewahan di dunia. Beliau berasa bangga akan gelaran pemuda Quraisy yang diberikan olehnya bahkan sentiasa berkata “Akulah pemuda Quraisy” ketika berdiri melihat cermin. Imam Al-Dzahabi berkata di dalam Siyar A’lam Nubala “bahawa ia adalah salah seorang contoh khalifah yang menyebarkan ilmu jihad. Seorang yang taat beragama, fasih berbahasa, adil dan suka melancarkan penyerbuan.”

Beliau memiliki hubungan yang sangat rapat dengan abangnya Khalifah al-Walid. Bahkan idea pembanggunan Masjid Umawi di Damsyik turut berasal darinya. Pada zaman Khalifah Al-Walid bin Abdul Malik, terdapat dua kecenderungan politik yang berlaku, iaitu politik kekerasan di bawah Hajjaj sebagai gabenor Iraq dan politik kesederhanaan, budi pekerti, penyatuan dan keadilan bawah Umar bin Abdul Aziz The Magnificent sebagai gabenor di Madinah.

Umar bin Abdul Aziz telah mengumpulkan ulama terkemuka Madinah dan berkata ‘“pada hari ini saya serahkan pada kalian maka bantulah kami di dalamnya sehigga sesuatu berlaku dengan adil dan baik.” Hal ini menyebabkan ramai orang Iraq melarikan diri ke Madinah di bawah Umar bin Abdul Aziz. Ini membuatkan Hajjaj berasa tercabar dan mencadangkan kepada Khalifah Al-Walid untuk memecat Umar dengan tuduhan Umar menghasut orang Iraq melawan politik Hajjaj.

Maka Khalifah Al-Walid memecat Umar dan digantikan dengan Khalid bin Abdullah Al-Qasari. Namun hal ini bukanlah sesuatu yang malang bagi Umar kerana Khalifah Al Walid telah memanggil Umar ke Damsyik untuk dijadikan penasihat utamanya. Isu ini menyebabkan berlakunya persaingan politik antara Umar dan Hajjaj. Khalifah Sulaiman merupakan pendokong politik Umar.

Namun keadaan politik ketika itu sangat menguntungkan Umar apabila Hajjaj menyokong idea Khalifah Al-Walid lalu mencadangkan kedudukan putera mahkota Sulaiman dicabut dan digantikan dengan putera Al-Walid yang bernama Abdul Aziz. Namun hasrat Khalifah Al-Walid tidak berjaya apabila beliau wafat dalam keaada Sulaiman masih sebagai putera mahkota. Hal ini pasti menimbulkan kemarahan Sulaiman pada Hajjaj

Pada 96 H, hari kewafatan khalifah Al-Walid telah sampai kepada Sulaiman yang pada waktu itu merupakan gabenor Ramallah (Palestin). Hal ini menyebabkan baginda dibaiah sebagai khalifah dan mendapat dukungan utama daripada Umar bin Abdul Aziz. Khalifah memulakan pidatonya dengan mengajak rakyatnya sentiasa merujuk al-Quran sebagai kitabullah.

Pada awal pemerintahannya, Khalifah Sulaiman menjadikan Umar bin Abdul Aziz sebagai penasihat utamanya. Nasihat pertama yang diberikan oleh Umar adalah Khalifah Sulaiman harus memecat semua pegawai kerajaan yang dilantik oleh Hajjaj. Khalifah Sulaiman mendukung perkara ini lebih-lebih kebenciannya pada Hajjaj belum reda.

Kemarahnnya bertambah dengan hasutan Yazid bin Abu Mahlab bin Abu Shufrah yang sebelum ini mendapat pernah dipecat oleh Hajjaj sebagai gabenor Khurasan. Namun Hajjaj bernasib baik apabila doanya untuk meninggal sebelum berkuasanya Khalifah Sulaiman dimakbulkan oleh Allah SWT.

Khalifah Sulaiman bin Abdul Malik turut memberi kekuasaan penuh kepada Umar bin Abdul Aziz apabila beliau berkata sebagaimana dinukilkan oleh sebagaimana yang diriwayatkan di dalam kitab Siyar A’lam Nubala karya Imam Dzahabi 5/125 iaitu “Wahai Abu Hafs (umar) kita telah dijadikan sebagai penjabat seperti yang kau lihat, kami tidak mempunyai ilmu mengaturnya. Kalau engkau melihat satu kemashlahatan umum maka perintahkan hal itu.”

Umar bin Abdul Aziz telah banyak mempengaruhi Khalifah Sulaiman.Umar sentiasa menasihati Khalifah Sulaiman untuk menegakkan keadilan. Hal ini dapat dilihat melalui nasihat Umar pada musim haji tahun 97 H di dalam kitab Al-Bidayah wa nihayah karya Ibn Kathir 9/179:

“Apabila melihat ramainya jemaah haji pada tahun itu maka Khalifah Sulaiman berkata kepada Umar Abdul Aziz: “tidakkah engkau melihat manusia yang jumlahnya banyak hanya dapat dihintung oleh Allah SWT dan rezeki ditanggung olehNya.”

Maka Umar menjawab, “Wahai Amirul Mukminin, mereka adalah rakyatmu hari ini tetapi esok (di akhirat) mereka akan menjadi musuhmu di hadapan Allah.” Mendengar ucapan itu Khalifah Sulaiman menangis dan berkata “kepada Allah aku mohon pertolongan.”

Maka polisi pertama yang dilakukan oleh Khalifah Sulaiman dengan menyahut nasihat Umar bin Abdul Aziz bagi menamatkan pengaruh politik Hajjaj dengan memecat kesemua pegawai kerajaan termasuk jeneral tentera yang dilantik oleh Hajjaj. Namun Khalifah Sulaiman ingin melakukan sesuatu perkara yang lebih daripada itu.

Baginda ingin memberikan hukuman yang keras kepada pegawai Hajjaj agar politik Hajjah tidak bangkit kembali. Maka panglima-panglima Islam yang berjasa menakluk wilayah Sindh (kawasan di india) seperti Muhammad Bin Qasim diracun, panglima Islam di Asia Tengah iaitu Qutaibah telah dibunuh oleh kabilah Bani Tamin setelah membuat keputusan untuk memberontak.

Terdapat juga sejarawan membela Khalifah Sulaiman dengan mengatakan tiada bukti jelas Khalifah Sulaiman mengarahkan pembunuhan itu. Adapun mengenai Musa bin Nushair tokoh islam yang menjadi kepala disebalik penaklukan Andalusia (Sepanyol) tiada bukti Khalifah Sulaiman merendahkannya bahkan catatan sejarah menunjukkan

Khalifah Sulaiman sering meminta nasihat Musa di dalam pentadbirannya. Polisi ini amatlah sesuai menurut sesetengah sejarawan kerana politik kuku besi dan keras Hajjaj Sudah tidak relevan, kerana wilayah Islam sudahpun aman dan tiada pemberontakan. Betapa masyarakat ketika itu memuji Khalifah Sulaiman dengan memanggil “Sulaiman kunci kebaikan” atau “habislah Hajjaj terbitlah Sulaiman”.

Era Khalifah Sulaiman merupakan era dominannya pengaruh Umar bin Abdul Aziz, maka Umar telah melakukan refromasi dengan membebaskan tawanan Iraq, mengembalikan sunnah solat jemaah di awal waktu kerana pemerintah Bani Umayyah sebelum ini sentiasa melambatkan waktu solat. Umar turut membaiki hubungan pemerintah dengan masyarakat serta menghukum golongan-golongan fasiq.

Era khalifah Sulaiman turut menyambung legasi peradaban cemerlang dan kemajuan pada zaman Khalifah Al-Walid . Khalifah Sulaiman gemar memakai pakaian Bordiran bahkan pegawai-pegawai kerajaan harus memakai pakaian ini. Pada zaman Khalifah Sulaiman pembanggunan pembanggunan istana di kawasan perkampungan sangat rancak. Penaklukan mega pada zaman Khalifah Al-Walid diteruskan oleh Khalifah Sulaiman apabila beliau mengarahkan gabenor Khurasan iaitu Yazid bin Mahlab bin Abu Shufrah agar menyerang Georgia dan Thabristan.

Khalifah Sulaiman turut memiliki cita-cita yang besar untuk menakluk Konstantinopel ibu kota Rom Byzantine. Maka ketika itu, kita dapat melihat Khalifah Sulaiman merancang strategi menakluk Kota Konstantinopel dengan meminta nasihat dua jeneral islam terkenal iaitu Musa bin Nushair dan Maslamah. Musa memberi cadangan agar penaklukan Konstantinople dilakukan dalam masa yang panjang dengan menguasai satu persatu benteng di Konstantinopel sehingga sampa ke ibu kota.

Namun Maslamah membangkang idea ini dengan menyatakan strategi memakan masa yang sangat lama iaitu paling singkat pun 15 tahun. Maslamah memberi idea bahawa perlu mengepung Konstantinopel secara besar-besaran di darat mahupun laut.

Khalifah Sulaiman mempersetujui idea Maslamah, maka dipersiapkan 100 ribu tentera islam di Daerah Dabiq, Syam di bawah pimpinan Maslamah untuk mengepung Konstantinopel di Darat mahupun Laut. Namun faktor cuaca yang sangat sejuk menyebabkan Rom berjaya memukul kaum Muslimin. Bahkan Maslamah dikhianati oleh seorang Kristian yang bernama Lion.

Nasihat muslihat Lion adalah agar tentera Maslamah harus menjauhi kota konstantinopel terlebih dahulu dan menjamin ia akan menyerahkan kota itu kepada kaum muslimin. Namun di saat orang Islam menjauhi kota Konstantinopel maka Lion mengarahkan penduduk Konstantinopel mengambil bekalan makanan tentera Islam. Muslihat ini menyebabkan kaum Muslimin kelaparan disamping cuaca yang ekstrem. Maka gerakkan ini mengalami kegagalan dan dipanggil pulang pada zaman Khalifah Umar bin Abdul Aziz.

Terdapat tuduhan yang dinyatakan di dalam kitab Murawwij adz-Dzahab karya al-Mas’udi bahawa Khalifah Sulaiman adalah orang yang kuat makan sehingga makan 40 ayam bakar serta berpuluh-puluh makanan lainnya namun beliau masih kelihatan lapar. Menurut Ibn Kathir di dalam Al-Bidayah wa nihayah 9/180, tuduhan ini tidak logik kerana Khalifah Sulaiman berbadan kurus dan cerita ini hanyalah hiburan bagi para Khalifah Bani Abbasiyyah.

Khalifah Sulaiman meninggal dunia pada 99 H di Marj Dabir, Syam. Beliau telah mewasiatkan Umar bin Abdul Aziz sebagai Khalifah hasil nasihat ulama yang bernama Raja’ bin haiwah. Semoga Allah SWT merahmati dan mengampuni dosa Khalifah Sulaiman.


Malu Dengan Tanah Melayu Dan Kemerdekaannya

Kadang-kadang aku terbaca beberapa status dan komen yang memperlekehkan cara bagaimana Tanah Melayu mendapatkan kemerdekaannya.

Selalunya boleh baca komen-komen nakal tetangga dari seberang di media sosial apabila berlakunya ‘perang saudara’ claim itu ini dengan warga kita, tanahair. Komen yang memperkecilkan kemerdekaan Malaysia melalui rundingan.

Anjing British!
Malingsia!

Aku tak marah kerana bagi aku mereka tak faham. Banyak lagilah makiannya tetapi aku senyum sahaja kalau baca komen-komen emosi seperti ini sebab aku tahu ramai teman-teman aku di seberang laut sana waras dan mengagumi negara kita. Lagipun orang kita hentam pun apa kurangnya. Fair lah ?

Salah satu sebab aku buat posting ni adalah kerana aku masih terbaca komen-komen sinis anak muda kita sendiri yang mencela cara diplomasi pemimpin kita mendapatkan kemerdekaan dan membandingkannya dengan perjuangan ‘buluh runcing’ rakyat Indonesia dan ‘farmers freedom fighters’ di Vietnam. Mereka yang komen ni pula sebenarnya muda-muda lagi, ada yang menyusu badan atau ke hulu ke hilir tanpa seluar masa krisis matawang 1997. Bagi mereka, cara kita mendapatkan kemerdekaan adalah cara pengecut, cara tak ‘gentleman’.

Aku rasa terpanggil nak menulis tentang apa pandangan orang luar mengenai cara kita mendapatkan kemerdekaan dalam dua situasi berbeza, satu di Ninh Binh, Vietnam, satu lagi di Yogyakarta, Indonesia. Ini pengalaman aku sendiri…

Cerita 1
 Angkringan Lek Man, Yogyakarta, 2015

Aku melepak di sini bersama teman warga Jogja yang aku hormati. Angkringan Lek Man ni terkenal dengan Kopi Joss, kopi yang dicelup arang. Aku pun tak faham kenapa nak dicelup arang tapi sedap nikmat kopinya! Kami duduk bersila atas tikar plastik, di tepi jalan sambil bersembang mesra.

Memandangkan aku pencinta sejarah dan teman aku ni pula memang well versed dengan sejarah Jogja, kami mula bersembang mengenai perjuangan Sultan Hamengkubuwono dan peranan keraton Jogja sebelum proklamator Soekarno mengisytiharkan penubuhan NKRI.

Besar jasa kota Jogja dan warganya dalam perjuangan kemerdekaan, begitu juga besar pengorbanan warga Minang, Aceh dan lain-lainnya dalam hal yang sama. Sepanjang perbualan kami, orang putih kata, aku ni ‘waxing the lyrical’ (puji menggunung melangit) akan kecekalan, kehebatan dan keberanian orang Indonesia berjuang menentang Jepun dan Belanda. Hampir semua topik perbincangan kami pasti melibatkan darah pejuang yang tertumpah.

Dalam aku puji bersungguh-sungguh tu, teman aku letak cawan kopi dan cakap pada aku dengan suara yang perlahan tetapi terang, muka serius, dahi berkerut sedikit dan renungan mata tajam ke lantai. Katanya (lebih kurang),

“Pak Hoirul (aku lah tu), memang benar… lumayan sekali darah yang udah tertumpah di bumi Indonesia, berani, ramai yang tewas… Saya bangga, warga Indonesia bangga… tapi saya iri hati sama negara kamu, gak perlu anak hilang ayah, isteri hilang suami, untuk merdeka seperti kami.”

Senyap sekejap kami, minum kopi diam-diam sambil refleksi. Betul dia cakap, kadang-kadang kita terlalu nampak yang gory, bloody dan grisly untuk kata ‘itu cara yang sepatutnya kita menuntut kemerdekaan’ sedangkan cara diplomasi yang juga menuntut pelbagai pengorbanan pun adalah ‘cara yang sepatutnya’.

Cerita 2
 Ninh Binh, Vietnam, 2016

Pada bulan Ogos 2016, aku sebenarnya dalam rangka jelajah bumi Vietnam dari Dien Bien Phu di barat hingga Lung Cu di utara yang hanya sepelaung bersempadan dengan China sampailah ke Ho Chi Minh. Antara destinasi yang aku singgah ialah Ninh Binh yang terletak di antara Hanoi dan Hue.

Ninh Binh ni terkenal dengan panggilan ‘Ha Long Bay Darat’ kerana terusan-terusan yang mengelilingi sawah padi dan batuan karst seperti di perairan Ha Long Bay, cuma ia di darat. Aku sebenarnya ke sini lebih kepada nak melihat tinggalan lama di Hoa Lu yang merupakan ibu kota Dai Co Viet pada pada abad ke-10 Masihi.

Memandangkan dah sampai ke Ninh Binh aku naik jer lah row boat yang akan menyusuri batuan karst di Trang An Grottoes ni. Seperahu dengan aku adalah sepasang suami isteri dari Ho Chi Minh yang kebetulan fasih berbahasa Inggeris.

Setelah bertegur sapa, beliau bertanya ke mana dah aku pergi dan apa yang paling menarik setakat ni yang aku jumpa. Aku cakaplah antara tujuan utama aku dalam jelajah ni nak melawat Dien Bien Phu, tempat penamat ego Perancis di Indochina. Memang berbaloi aku habiskan sehari di sana dan aku cakap aku kagum dengan keberanian tentera Viet Minh menakluk Bukit A1 dan lain-lainnya. Gila ramai askar Viet Minh yang mati dalam pertempuran ni, malah sebelum perang pun dah makan ramai korban. Aku cakap, Malaysia merdeka melalui rundingan tetapi ada jer pertempuran kecil menentang penjajah di kebanyakan negeri, tetapi full scale war memang tak ada lah…

Brader Vietnam tu senyum sipu tengok aku, kemudian tak senyum, tengok mata aku tepat dan berkata,

“Baguslah kalau tak ada perang besar, tak perlu hadap kematian yang tak perlu…”

Aku terdiam, dan berfikir.. sama ada abang ni anti komunis atau memang beliau menangisi sejarah silamnya yang aku takkan tahu. Di wajahnya ada tanda kesedihan, walaupun seketika. Aku tak tanya mengapa dan kami melayan perasaan dan pemandangan indah batuan karst sebelum bersembang seketika kemudian.

Dua contoh ini mengingatkan aku yang kemerdekaan itu ada harganya. Negara seperti Indonesia, Timur Leste dan Vietnam membayar harga kemerdekaan dengan darah. Negara kita pula mendapat kemerdekaan di meja rundingan. Hanya kerana itu, adakah kemerdekaan kita second class? Tak ada nilai? Adakah perlu kita berasa ‘inferior’? Rendah diri?

Sun Tzu ada menyatakan;

‘The supreme art of war is to subdue the enemy without fighting.’ Terjemahannya, seni peperangan yang terhebat itu adalah menumpaskan musuh sebelum mengorak langkah menuju medan pertempuran.

Peperangan bukan sahaja suatu kemusnahan (destructive force) tetapi untuk bangun kembali daripada kemusnahan itu juga adalah suatu pertempuran!

Ketahuilah kalian bahawa hebatnya Melayu itu kerana diplomasinya. Diplomasi adalah ‘senjata’ Melayu sejak turun-temurun, dari zaman Sriwijaya yang menjalin hubungan diplomasi dengan dinasti Song di China, hingga ke Melaka yang bersahabat rapat dengan dinasti Ming, malah membantu Champa dalam urusan diplomasi dengan Ming untuk menghadapi Dai Viet.

Kisah raja-raja Melayu yang hebat berdiplomasi, mempersenda raja Siam dalam mempertahankan kedaulatan negeri mereka, hinggalah ke zaman moden di mana kita masih mengamalkan kekuatan diplomasi kita ini untuk mendapatkan penghormatan kuasa-kuasa besar.

Oleh itu, aku cuma nak beritahu pada kalian, jangan malu merdekanya kamu kerana diplomasi, jangan rendah diri merdekanya kamu dengan pena, kertas dan air liur, kerana diplomasi itu adalah senjata leluhur kamu zaman-berzaman!


Adiwira Ronggo Lawe Dan Kota Kambang Putih, Saksi Kehancuran Mongol Dan Terdirinya Majapahit

Beberapa tahun yang lalu, ketika aku mula serius mendalami kisah serangan Ike Mese, Shi Bi dan Gaoxing, para panglima Dinasti Yuan ke atas Kerajaan Singosari yang berpusat di Tumapel, Jawa Timur, aku mula mencari pintu masuk sebenar ketumbukan tentera Kublai Khan ini.

Pada mulanya aku berhipotesis yang tentera Mongol menggunakan muara Kali Porong untuk menyerang Kahuripan dan seterusnya melancarkan serangan ke atas Daha, atau mungkin juga mereka menggunakan Kali Mas sebagai akses ke Sungai Brantas. Malah, tidak keterlaluan juga jika angkatan laut Mongol ini mendarat di Gresik dan beberapa lagi andaian.

Hampir kesemua hipotesis awalku ini tidak tepat kecuali Kali Mas!

Tentera Mongol sebenarnya mengakses ke Daha melalui dua tempat, pertama melalui Kali Mas dan Sedayu berdekatan Surabaya dan yang kedua melalui Kambang Putih, sebuah kota pesisir pantai yang makmur dengan perdagangan antarabangsa dan ramai warganya terdiri daripada para pedagang Cina yang bermastautin di situ.

Setelah mengetahui hal ini, aku memasang cita-cita untuk melawat kota yang terkenal dengan dua buah makam, iaitu Makam Sunan Bonang dan Makam Asmaroqondi. Alhamdulillah, hajat besarku akhirnya tercapai juga sewaktu Kembara JatengTim (Jawa Tengah, Jawa Timur) 2017 baru-baru ini.

Jika disebut Kambang Putih mungkin ramai yang tidak tahu akan kewujudan kota ini, tetapi jika disebut nama modennya Tuban, mungkin juga masih ramai rakyat Malaysia yang tidak tahu di manakah letaknya kota ini. Artikel ini menceritakan tentang Kota Kambang Putih dan adiwira penjaganya yang bernama Ronggo Lawe.

Tuban bukanlah sebuah kota mainstream wisatawan atau pelancong asing di Pulau Jawa seperti mana terkenalnya Kota Jakarta, Yogyakarta, Surakarta, Bandung dan Surabaya.

Namun, suatu ketika dahulu, Tuban merupakan sebuah kota yang amat penting di Jawa Timur. Kapal-kapal besar boleh berlabuh berdekatan pantai, namun, tidak lagi kini. Ianya bukanlah suatu andaian yang melulu kerana di Rembang yang berjarak 88 km dari Tuban, telah ditemui sebuah perahu kuno yang dinamakan sebagai perahu kuno Punjulharjo. Perahu yang agak besar ini ditemui sekitar 400 meter dari pantai, iaitu jauh di daratan. Ini membuktikan suatu ketika dahulu pesisir pantai di Utara Jawa Timur sebenarnya digenangi air laut yang cukup dalam.

Menjadi nadi utama dan pusat ekonomi serantau, Tuban setanding dengan kota pelabuhan lainnya seperti Semarang dan Jepara. Malah, Tuban merupakan kota yang amat penting dalam ceritera penubuhan Kerajaan Majapahit yang masyhur. Armada Majapahit dikatakan berpusat di sini.

Tahukah anda bahawa adiwira Kota Tuban yang bernama Ronggo Lawe memainkan peranan yang besar dalam membantu Raden Wijaya menakluk Kota Kediri, menghancurkan tentera penceroboh Mongol yang kemudiannya menyaksikan terdirinya Kerajaan Majapahit?

Ada beberapa fakta yang menyokong pendapat yang mengatakan bahawa Ronggo Lawe merupakan figura yang amat penting dalam pembentukan Kerajaan Majapahit.

Fakta yang pertama, ayah Ronggo Lawe yang bernama Banyak Wide dan bergelar Arya Wiraraja merupakan penguasa Pulau Madura sebagai Adipati Sumenep yang dilantik oleh Kertanegara. Arya Wiraraja juga dikatakan mengutus surat kepada Jayakatwang untuk mengambil kesempatan menjatuhkan Kertanegara. Setelah rampasan kuasa itu berjaya, beliau kemudiannya meminta Jayakatwang agar melepaskan pula Raden Wijaya daripada dibunuh olehnya.

Arya Wirarajalah yang memberi idea kepada Raden Wijaya untuk menyerah diri kepada Jayakatwang dan akhirnya, beliau dianugerahkan Hutan Tarik untuk dibuka. Sebenarnya, pembukaan Hutan Tarik hanyalah bertujuan untuk menjadi lokasi Jayakatwang berburu. Ronggo Lawe adalah antara pengikut Raden Wijaya yang membuka wilayah ini dan di Desa Majapahit inilah bermulanya penentangan secara diam Raden Wijaya terhadap Jayakatwang.

Fakta kedua, Ronggo Lawe sendiri memimpin angkatan tentera Raden Wijaya dan menyerang kota Kediri dari sebelah Timur dan mengambilalih bahagian Tmur kota ini setelah menumpaskan Sagara Winotan.

Fakta ketiga, Ronggo Lawe dan tenteranya mengejar dan menyerang saki baki tentera Mongol yang diserang hendap di Daha hingga ke Tuban. Tentera Mongol yang berjaya dikejar dibunuh, manakala yang berjaya melarikan diri, pulang Ke China dan tidak kembali lagi.

Fakta keempat, setelah Raden Wijaya menubuhkan Kerajaan Majapahit, Ronggo Lawe diangkat sebagai Adipati Tuban dan menurut Slamet Muljana beliau menggunakan gelaran Arya Adikara.

Tuban kemudiannya menjadi maju dan makmur sebagai pusat perdagangan pesisir pantai dan juga menjadi pusat ketenteraan maritim Kerajaan Majapahit.

Namun begitu, seperti setiap kerajaan gagah yang maju dan makmur, sudah pasti adanya elemen hasad dengki, pengkhianatan dan adu domba. Ronggo Lawe juga dianggap sebagai ‘pemberontak’ pertama Kerajaan Majapahit dan beliau dibunuh oleh Kebo Anabrang yang tidak kurang hebatnya di dalam sejarah Kerajaan Majapahit. Tidak semua sejarawan bersetuju dengan pernyataan ini. Ada peluang, akan aku coretkan kisah penentangan Ronggo Lawe ini di dalam coretan mendatang.

Begitulah pentingnya peranan Tuban dan Ronggo Lawe dalam kisah pencerobohan tentera Kublai Khan dan awal pembentukan Kerajaan Majapahit.

Persoalannya…

Adakah Kerajaan Majapahit akan tertubuh jika Ronggo Lawe dan ayahnya Arya Wiraraja tidak memberi bantuan dan bersekongkol dengan Raden Wijaya?

Padaku, Ronggo Lawe adalah unsung hero Majapahit yang jarang didendang.

Jika anda mahu ke Tuban, lapangan terbang yang paling dekat ialah Bandara Internasional Juanda, Surabaya.

Rujukan:

Pemikiran Militer 1: Sepanjang Masa Bangsa Indonesia, Hario Kecik, 2009, Yayasan Pustaka Obor Indonesia

Sosok Di Balik Perang, Ratna Rengganis, 2013, Raih Asa Sukses

Menuju Puncak Kemegahan: Sejarah Kerajaan Majapahit, Slamet Muljana, 2005, LKiS


Apa Jadi Pada Tom Anderson Yang Buat MySpace?

Dunia digital sekarang tidak terasing dengan media sosial, yang mempunyai banyak manfaat dan juga masalah. Hari ini orang melayari Facebook, Twitter dan Instagram. Generasi Millennial mungkin masih ingat keadaan Facebook satu masa dahulu.

Tetapi ramai dalam kalangan millennial masih ingat dua media sosial tersohor sebelum Facebook menimba populariti. Friendster merupakan sebutan orang ramai sejak dilancarkan pada 22 Mac 2003. Tetapi Friendster hilang populariti dan berkµbµr pada 30 Jun 2018 buat selamanya.

Satu lagi media sosial ialah MySpace, juga dilancarkan pada tahun yang sama. Myspace masih aktif pada hari ini, dengan jumlah pengunjung tidak sehebat Facebook.

Contohnya Facebook mempunyai 2.6 bilion pengguna aktif setiap bulan. Myspace pula sekadar 7 juta sahaja (Moreau, 2020), padahal dulu Myspace berjaya mendapat 115 juta pengguna. Pada zaman kemuncaknya, Myspace menjana perolehan sebanyak AS$800 juta (Dignan, 2007).

Kejatuhan Myspace berlaku pada 19 April 2008, apabila dipintas Facebook kerana orang ramai lebih suka pengalaman rangkaian sosial (Chmielewski & Sarno, 2009).

Jadi persoalannya, apa yang Tom Anderson sedang buat sekarang? Untuk pengetahuan semua, Anderson mencipta MySpace pada Ogos 2003 sebagai tindak balas terhadap dasar syarikat Friendster yang menyekat akaun tanpa nama sebenar (Agger, 2009).

Tetapi Myspace senang kata dinaungi eUniverse yang kemudian diganti Intermix Media. Dan Myspace mula menjadi popular semasa berada dalam pangkuan Intermix.

Myspace kemudian menjadi milik News Corp, yang membeli Intermix dengan harga AS$580 juta. News Corp melantik Anderson sebagai Presiden Myspace (Gibson, 2008).

Sebelum ini Anderson boleh membuat apa-apa sahaja. Apabila dibeli, tentu sekali beliau berdepan dengan kerenah birokrasi seperti penilaian belanjawan misalnya. Mestilah – sebab sekarang Myspace menjadi milik orang.

Namun seorang eksekutif daripada News Corp mengatakan yang Anderson menjadi punca semuanya tergendala (Adegoke, 2011). Akhirnya, Anderson yang mengasaskan Myspace sendiri ditendang keluar.

Karier Pasca-Myspace

Walaupun kehilangan takhta sendiri, Tom Anderson jauh sekali seorang fakir. Pada tahun 2019, beliau membeli rumah di Hollywood, Los Angeles. Semua boleh membayangkan kemewahan rumah berharga AS$3.8 juta.

Memang benar Myspace jatuh kerana ramai meminati tawaran Facebook. Tetapi Anderson tidak menyimpan dendam. Beliau selamba membuat akaun Facebook dan Instagram, yang menjadi platform perkongsian gambar.

Itulah aktiviti beliau sekarang: fotografi. Tom Anderson sedang menikmati pengalaman dalam persaraan dengan hobinya iaitu mengimbau keindahan alam.

Gambar-gambar beliau mendapat capaian tinggi di media sosial, sekali gus mengekalkan namanya sebagai antara individu yang popular.

Wang yang banyak memudahkan kerja Anderson. Beliau mengembara ke merata tempat, seperti Bhutan, Maldives dan Thailand misalnya. Setiap gambar diletakkan dalam media sosial.

Namun Anderson mempunyai jiwa yang suka bertukar-tukar kerja. Beliau tidak suka kekal dalam satu skop sepanjang hidup.

Pada September 2014, beliau bercerita tentang dirinya. Semasa di sekolah tinggi, beliau mahu menjadi ahli muzik. Beberapa tahun kemudian, beliau berminat untuk menjadi sarjana dalam bidang falsafah.

Jadi memang betul Anderson tidak mahu kembali dalam alam pengurusan media sosial. Beliau sendiri mengatakannya… tetapi beliau juga berkata, “I’ll never say never” (Miller, 2014).

Ada kebarangkalian yang Anderson kembali dengan platform baru. Cuma mungkin juga beliau kekal dalam persaraan.

Jelas dan nyata, pengalaman bersama alam semulajadi adalah jauh lebih menenangkan berbanding angka dan huruf pada kertas laporan syarikat. Sementara gergasi silam tidak jemu mencari jalan untuk kembali ke puncak, Anderson lebih tenang hidup dengan gayanya sendiri.

Dan beliau tidak perlu fikir langsung pasal wang. Rumah AS$3.8 juta itu pun tentu sekali tidak dibeli secara hutang… kerana apabila News Corp membeli Myspace, harta Anderson dijangka mencecah AS$60 juta.

Sekarang ini, Myspace bukan lagi anak syarikat dibawah News Corp. Kerana Myspace sudah dibeli Time Inc yang kemudian dibeli Meredith Corporation. Itulah beza antara Facebook dan Myspace… nasib antara gergasi dan anak syarikat yang sentiasa bertukar-tukar tangan.

RUJUKAN:

Adegoke, Y. (2011, April 7). Special report: How News Corp got lost in Myspace. Reuters.

Agger, M. (2009, April 16). Dude, Murdoch Friended Us! The New York Times.

Chmielewski, D., & Sarno, D. (2009, Jun 17). How Myspace fell off the pace. Los Angeles Times.

Dignan, L. (2007, Ogos 8). Fox Interactive turns annual profit; Myspace revenue to top $800 million is fiscal 2008. ZD Net.

Gibson, O. (2008, Jun 23). 200 million friends and counting. The Guardian.

Miller, J.T. (2014, September 9). Myspace Co-Founder Tom Anderson’s New Life as a Landscape Photographer. ABC News.

Moreau, E. (2020, Disember 16). Is MySpace (ditapiskan)? Lifewire.


Kenapa Tapak Sulaiman Ialah Ciptaan Tuhan Sangat Indah?

Semua orang menyukai laut, kerana keindahan yang sangat menakjubkan. Tersembunyi di sebalik alunan ombak ialah sebuah dunia yang takkan boleh sesuai untuk manusia.

Tetapi dalam dunia ini, terlalu banyak yang berlaku setiap hari. Sama seperti hutan, dasar laut pun ada kategori tropika dan kutub.

Daripada zon tropika hinggalah kutub ini, ada 1,500 spesis tapak sulaiman yang ditemui secara meluas daripada pesisiran pantai hinggalah laut dalam 6,000 meter daripada permukaan.

Tapak sulaiman mungkin sejenis haiwan yang kelihatan sangat pelik untuk dibandingkan dengan ikan, siput atau kehidupan lain.

Berkaki banyak dan ada anak-anak kaki untuk bergerak, tapak sulaiman hidup tanpa tulang belakang. Apabila bercakap tentang anak-anak kaki, itulah cara sebenar tapak sulaiman bergerak.

Benang-benang bersulur ini akan berhinggapan pada sesuatu, yang bantu menggerakkan seluruh tapak sulaiman.

Anak-anak kaki ini berfungsi dengan cara yang seakan-akan sama dengan sistem hidraulik. Kalau secara saintifik, sistem ini digelar vaskular. Mungkin bunyinya agak rumit dan membosankan.

Tetapi sistem ini memang sangat penting, kerana bantu tapak sulaiman (dan landak laut) bernafas pun. Kiranya itulah kaki… itulah paru-paru… dan itu juga saluran penghadaman. Tanpa sistem ini, tapak sulaiman boleh pupus pun.

Sangkaan bahawa tapak sulaiman hanya mempunyai lima lengan sebenarnya tidak betul. Banyak saja spesis tapak sulaiman yang ada lebih daripada lima lengan. Ada yang mencecah 40 lengan pun.

Dan tapak sulaiman boleh menumbuhkan lengan baru jika terc3d3ra atau terputus. Mekanisme ini membolehkan tapak sulaiman lari daripada pem4ngs4 untuk menyelamatkan diri.

Tetapi proses ini memakan masa sangat lama, kadangkala setahun pun… dan beberapa spesis boleh membuat tapak sulaiman baru pun. Jika satu lengan dan organ penting di tengah terpisah, ia boleh menjadi tapak sulaiman baru (yang lain daripada tapak sulaiman asal).

Jadi di sini semua boleh faham bahawa lengan tapak sulaiman memang penting. Kerana di situlah terletak mata tapak sulaiman. Walaupun tidak jelas kelihatan, tapak sulaiman sebenarnya mempunyai mata di setiap penjuru lengannya.

Tapak sulaiman berlengan lima ada lima mata – berlengan 40 ada 40 mata, mengesan cahaya dan kegelapan cukup untuk menyesuaikan diri dalam persekitarannya. Jadi seluruh badannya perlu dijaga dengan baik. Sebab itulah tapak sulaiman mempunyai perisai menarik.

Kulit beberapa jenis tapak sulaiman berkelengkapan dengan duri-duri halus. Dan lapisan kulit di atas pula dibuat daripada karbonat kalsium yang kuat.

Dan tapak sulaiman sebenarnya tidak mempunyai d4r4h. Sebaliknya tapak sulaiman mempunyai sistem peredaran yang menggunakan air laut. Dipam menggunakan sistem vaskular seperti diceritakan, air laut memang mempunyai peranan dalam kehidupan seekor tapak sulaiman.

Setiap spesis juga mempunyai diet pemakanan berlainan, secara langsung mengekalkan imbangan alam semulajadi. Banyak yang memakan alga, siput dan porifera. Tetapi spesis “crown-of-thorns” memakan polip yang tumbuh pada terumbu karang.

Sementara itu ada spesis yang hanya memakan bahan organik atau bahan n4j1s haiwan laut. Maka masing-masing ada tugasan penting untuk menjaga laut, dan haiwan ini sudah lama mendiami Bumi.

Dijangka tapak sulaiman boleh ditemui sejak 450 juta lalu – tetapi sukar disahkan kerana b4ngk4i tapak sulaiman akan r3pvt dengan pantas kecuali saraf tunjangnya saja yang sangat susah untuk dicari.


Bua Si “Etun Oa” Masyarakat Punan Bah

Etnik Punan Bah iaitu salah satu daripada pembentuk Kaum Orang Ulu di Sarawak dan tatkala berbicara mengenai etnik minoriti yang mana nama etniknya sendiri diambil bersempena dengan satu nama sungai yang dikenali sebagai Sungai Bah atau Sungai Boh.  Lokasi sungai ini terletak berhampiran dengan Long Pila, Busang Tijok dan Busang Asuh di Baram.  Ianya berkedudukan kira-kira 36 meter dari aras laut.

Menyelusuri cerita legenda etnik Punan Bah amat mempercayai bahawa asal keturunan mereka adalah dari seorang pahlawan Punan yang bernama Bua.  Bua ini pula dikatakan seorang pemuda yang berasal dari kawasan Sekapan iaitu satu lagi etnik minoriti di dalam Kaum Orang Ulu di Sarawak.  Beliau bukanlah seorang pemuda yang sembarangan kerana turut mempunyai kuasa supernatural “eton oa” iaitu kuasa ghaib atau sakti.

Diceritakan pada suatu hari, Boa sewaktu mengembara telah jatuh hati dengan seorang gadis yang sangat cantik iaitu yang bernama Lapan atau Jali.  Oleh kerana beliau mempunyai segala ciri-ciri keperkasaan seperti yang biasa dituntut oleh masyarakat dahulukala maka tiada masalah bagi beliau untuk mengahwini gadis yang beliau cintai.  Setelah berkahwin, Boa telah membawa suri hatinya dan beberapa orang pengikut untuk mencari tanah pamah yang lebih subur bagi membina penghidupan yang lebih baik.

Hendak dijadikan cerita dek kerana kesaktian yang Bua miliki maka beliau terlebih dahulu mencipta satu kawasan sungai yang kaya dengan hasil hidupan sungai dan hutannya penuh dengan sumber rezeki untuk diburu serta tanah yang cukup subur untuk bercucuk tanam.  Sungai ciptaan beliau itulah yang dinamakan Sungai Bah dan sesiapa sahaja yang mendiami kawasan Sungai Bah, beliau gelar sebagai masyarakat Punan Bah yang kita kenali sekarang.

Difahamkan biarpun sudah mempunyai penempatan yang tetap namun Bua tidaklah berada di Sungai Bah lama kerana kita sedia maklum suatu waktu dahulu perang kayau atau perang wilayah itu sentiasa ada.  Dek kerana itulah Bua dikatakan banyak menghabiskan masanya dengan berperang bagi mempertahankan wilayahnya.  Keperkasaan dan kesaktian Bua jugalah yang banyak membantu survival masyarakat Punan Bah di Sungai Bah bertahan daripada dihancurkan oleh masyarakat di sekelilingnya suatu waktu dahulu.

Alkisahnya pada suatu hari, diceritakan Bua berada di rumah panjangnya di Sungai Bah dan dikala itulah ada serangan hendap telah berlaku yang mana menyaksikan Bua di dalam keadaan tergopoh gapah untuk melarikan diri telah tertinggal anak panahnya di satu kawasan di Sungai Bah.  Dikatakan kerana kesaktian yang dimiliki oleh Bua sebagai “eton oa” menyaksikan anak panah itu telah bertukar menjadi batu.  Dan jejak anak panah menjadi batu itu boleh kita lihat di Sungai Bah sekarang seperti membenarkan kewujudan Bua di dalam masyarakat Punan Bah suatu waktu dahulu.

Selepas peristiwa serang hendap itulah Bua tidak lagi kelihatan malah tidak pernah pulang ke rumah panjangnya lantas hanya meninggalkan legasi keturunannya untuk menjadi ketua Punan Bah di Sungai Bah.  Melalui perkahwinan beliau dengan Lapan/Jali dikurniakan dengan dua orang cahayamata iaitu yang bernama Tadou dan Taga.  Oleh kerana tidak sempat mewariskan ilmu “etun oa” yang dimilikinya dikatakan kedua-dua puteranya hanya menjadi manusia biasa sahaja. Namun begitu oleh kerana kedua-dua puteranya berasal dari golongan aristokrat atau menurut strata sosial Punan dari golongan “Panyin” maka mereka berdualah diangkat menjadi ketua Punan Bah lantas menjadi penerus legasi Bua yang menjadi nenek moyang asal keturunan masyarakat Punan Bah yang kita kenali sekarang.

Dalam pada itu dari sumber cerita lisan masyarakat Punan Bah juga mempercayai bahawa penempatan asal mereka adalah terletak di bahagian bawah Sungai Bah sebelum cucu kepada Bua iaitu yang bernama Aviang Yabu berpindah dan membawa pengikutnya mendiami kawasan persimpangan Sematai-Bah.  Dari penghijrahan itulah terbentuknya beberapa lagi rumah panjang asal milik Punan Bah seperti rumah panjang Kavu Oka, rumah panjang Beang dan rumah panjang Seriang yang terletak di Sungai Sematai.  Kemudian rumah panjang Pajou di Sungai Ayo dan rumah panjang Gele di Sungai Punan.

Cerita Bua si “eton oa” mungkin bagi sesetengah masyarakat moden hanya satu pengindahan cerita penglipurlara tetapi sebenarnya mampu mencorak asal keturunan masyarakat Punan Bah di Sarawak sekarang.  Inilah antara keunikan masyarakat Punan Bah yang amat jarang diwar-warkan kepada dunia.

Tidak kenal maka tidak cinta.

-HB-

#KamekSayangSarawakBah!

Rujukan:


Empayar Mughal: Suatu Masa Dahulu Islam Menguasai India

Monggol, Mughal, adakah mereka itu sama? Sudah tentulah tidak. Namun, terdapat kaitan antara emp4yar yang memerintah sebahagian besar sub-benua India dan emp4yar Khan yang datang dari Monggolia. Apapun, Mughal tidak hanya meraih kemasyhuran lantaran hubungannya dengan Genghis Khan – akan tetapi kewujudannya juga menjadi penyebab Islam menjadi agama yang begitu terkemuka di India.

Para pemerintah Mughal (kadangkala disebut sebagai Mogul) mengembalikan susur-galur keturunannya kepada Genghis Khan (menerusi putera keduanya, Chagatai Khan) dan Timur. S3rangan ke atas sub-benua India yang dilakukan oleh Babur, pengasas Emp4yar Mughal, diinspirasikan oleh kegemilangan-kegemilangan yang dikecapi Timur. Emp4yar Mughal berakhir sekitar pertengahan kurun ke-19, walaupun kejatuhannya sudah pun bermula sekurun setengah lebih awal.

PENUBUHAN EMP4YAR MUGHAL

Pada tahun 1526, Ibrahim Lodi, pemerintah terakhir Dinasti Lodi dalam Kesultanan Delhi, ditewaskan oleh Babur dalam Pert3mpuran Pertama Panipat. Keadaan ini menandakan bermulanya Emp4yar Mughal. Walaupun Babur dilahirkan di Ferghana (Uzbekistan moden), kejayaan-kejayaan yang dikecapi leluhurnya, Timur, menjadi inspirasi yang mendorongnya untuk bergerak ke selatan dan meny3rang sub-benua India.

Tahun-tahun yang berlalu di antara kemenangan di Panipat dan kemangkatan Babur pada 1530 diwarnai dengan peper4ngan demi peper4ngan yang tercetus antara Emp4yar Mughal dan pelbagai pemerintah di India utara.

Walaupun Babur berupaya memenangi peper4ngan tersebut, beliau tidak hidup cukup lama untuk menikmati kejayaannya. Tugas pemerintahan ditinggalkan kepada putera merangkap pewarisnya, Humayun. Namun, Humayun tidak secekap ayahandanya dan beliau digulingkan serta dibuang negeri pada tahun 1540 oleh Sher Shah Suri.

Pada tempoh antara tahun 1540 hingga 1555, Dinasti Mughal digantikan oleh Dinasti Suri. Keadaan hanya kembali buat Mughal selepas menerima bantuan daripada Parsi-Safawi. Humayun m4ngkat tidak lama selepas Dinasti Mughal berjaya ditegakkan kembali. Apapun, sepanjang tempoh yang singkat itu, beliau berupaya meluaskan sempadan emp4yar.

EMP4YAR MUGHAL DI BAWAH PEMERINTAHAN AKBAR

Kedudukan Humayun digantikan oleh puteranya yang berusia 13 tahun, Jalal-ud-Din Akbar. Lantaran usianya yang muda, masing-masing menganggap tugas mentadbir dan meneguhkan emp4yar sebagai suatu yang mustahil. Namun, Akbar dibantu oleh seorang ketua menteri yang cekap, bernama Bairam Khan semasa tempoh pemerintahannya dipangku. Apabila Akbar sudah cukup dewasa untuk memerintah sendirian, beliau membuktikan dirinya sebagai seorang pemerintah yang cekap sehingga dikenali sebagai ‘Akbar Agung’.

Akbar memerintah Mughal sehingga tahun 1605 dan pemerintahannya dianggap sebagai permulaan Zaman Keemasan Moghul. Selain meluaskan lagi sempadan Emp4yar Mughal, Akbar juga dikenang menerusi kecekapannya mentadbir emp4yar. Sebagai contoh, pendapatan rakyat diselaraskan mengikut penetapan kualiti tanaman dan tanah tempatan, dan dibayar secara tunai. Hal ini sekaligus memastikan emp4yar meraih keuntungan maksimum tanpa memberikan bebanan yang melampau kepada rakyat.

Tambahan lagi, Akbar turut berusaha keras demi mengasimilasikan rakyatnya yang beragama Islam dan Hindhu. Beliau turut menggalakkan toleransi beragama di samping membenarkan perkahwinan campur antara aristokrasi Mughal dan Rajput.

PENCAPAIAN KESENIAN DAN SENI BINA EMP4YAR MUGHHAL

Emp4yar Mughal terus mengecapi kegemilangan di bawah pemerintahan tiga orang maharaja yang berikutnya, iaitu Jahangir, Shah Jahan dan Aurangzeb. Kestabilan emp4yar pada tempoh tersebut dapat dilihat dengan jelas, misalnya, menerusi hakikat bahawa walaupun Jahangir merupakan seorang yang gemar meminum arak dan menghisap candu, beliau berupaya memerintah emp4yar selama 22 tahun tanpa banyak pergolakan.

Kerja-kerja seni yang ulung juga dihasilkan pada tempoh ini. Dianggap sebagai monumen paling masyhur di India, Taj Mahal dibina oleh Shah Jahan sebagai makam buat isterinya yang tercinta, Mumtaz Mahal.

Pemerintah agung Mughal yang terakhir adalah Aurangzeb. Beliau memerintah dari tahun 1658 hingga 1707. Pada era pemerintahannya, keluasan sempadan emp4yar mencapai tahap kemuncaknya. Namun, keadaan ini juga mendorong kepada kejatuhan emp4yar. Tambahan lagi, pelbagai masalah dalaman dan luaran mula muncul sekaligus menandakan permulaan kepada kejatuhan Emp4yar Mughal.

KEJATUHAN EMP4YAR MUGHAL

Dalam tempoh 58 tahun sesudah kemangkatan Aurangzeb, Emp4yar Mughal ditadbir oleh seramai lapan orang maharaja. Empat orang daripadanya dibvnuh manakala seorang digulingkan. Walaupun Mughal mempunyai pasukan tentera yang cukup besar, senjata-senjata dan taktik per4ng mereka ketinggalan zaman sekaligus membuatkan mereka kurang efisyen dalam medan per4ng.

Oleh kerana itu, gabenor-gabenor wilayah pun mengambil kesempatan untuk mengisytiharkan kemerdekaan, manakala musuh-musuh daripada luar pula, seperti Parsi dan Afghan, bertindak meny3rang Delhi. Menjelang pertengahan kurun ke-19, kebanyakan wilayah Mughal tumbang ke tangan British.

Maharaja terakhir Mughal, Bahadur Shah Zafar, hanya maharaja atas nama sahaja. Berikutan penglibatannya dalam Pember0ntakan India 1857, beliau dibuang negeri ke Rangoon (kini Yangon), Burma dan m4ngkat di sana pada tahun 1862.

TERJEMAHAN:

Wu Mingren. (31 Oktober 2018). The Mughal Empire: Tolerance, Taxes, 4ddiction, Art, and Other Acts of Genghis Khan’s Relatives in India. Ancient Origins.
https://www.ancient-origins.net/history-famous-people/mughal-3mpire-0010922


Kenapa Ramai Orang Takut Dengan 5G?

Pada awal tahun 2020, kerajan Belgium membatalkan ujian 5G kerana kebimbangan radiasi daripada 5G tersebut. Switzerland pula sedang memantau risiko yang ditimbulkan oleh rangkaian 5G.

Ketakutan 5G telah menjadi arus perdana.

Kalau kita menggali asal-usul ketakutan ini, kita akan menemuinya berasal daripada teori konspirasi. Sesetengah orang mendakwa bahawa 5G adalah senjata membunuh yang digunakan oleh tentera untuk mematahkan semangat musuh.

Ada juga orang yang berhujah bahawa gelombang yang lebih kecil digunakan oleh setiap rangkaian baru telefon bimbit tidak pernah diuji dan kita semua dijadikan tikus makmal untuk mengujinya.

Sudah pastilah dakwaan ini juga datang daripada ahli teori konspirasi. Tiada dakwaan yang dituturkan itu benar.

Apabila kita menggunakan telefon bimbit, ia akan berinteraksi dengan pencawang berdekatan melalui gelombang radio (radio waves).

Pencawang itu pula akan berhubung dengan rangkaian teras yang menerima maklumat dan menghantar semula maklumat.

Pada masa ini, sekiranya anda menggunakan rangkaian 4G, jalur frekuensi gelombang radio adalah sekitar 2 – 8 GHz. Tinggi sedikit berbanding 3G yang mempunyai jalur frekuensi sekitar 1.8 – 2.5 GHz.

Menggunakan frekuensi yang tinggi mempunyai kelebihan dan kekurangannya. Semakin tinggi frekuensi, semakin pendeklah gelombangnya.

Seperti gelombang bunyi, gelombang yang pendek akan lebih cepat hilang tenaganya. Jadi, ia hanya dapat meliputi jarak yang pendek.

Pencawang telefon dapat meliputi sekitar 1 hingga 20 kilometer bergantung pada jumlah telefon yang perlu ia liputi.

Pencawang dapat meliputi kawasan yang lebih jauh dan luas sekiranya frekuensinya lemah (gelombang yang panjang). Tetapi pencawang ini tidak dapat liputi banyak telefon. Tetapi pencawang yang mempunyai frekuensi yang tinggi, dapat liputi banyak telefon walaupun kawasan yang diliputi lebih kecil.

Rangkain 5G menawarkan rangkaian yang stabil dan lebih laju daripada mana-mana rangkaian yang ada sekarang.

Frekuensi yang tinggi bukan bermaksud tinggi keamatannya (intensity). Ia seperti membandingkan lampu biru dan lampur merah. Warna berbeza, gelombangnya berbeza tetapi keamatannya tetap sama.

Gelombang daripada rangkaian 5G hanya akan diserap oleh kulit luar kita, tidak sampai masuk ke dalam otak yang kononnya memberikan kesan kepada kita.

RUJUKAN:


Gereja Berpegang Pada Sains Aristotle Pada Zaman Pertengahan

Sejajar dengan perkembangan aktiviti penterjemahan, karya Aristotle (384SM – 322SM) merupakan karya terjemahan yang memberikan impak signifikan pada Gereja. Ia telah mula diajarkan di sekolah-sekolah Kristian sejak zaman Charlemagne lagi. Antara karyanya yang luas disebarkan ialah dua topik dalam Organon, iaitu Categories dan On Interpretation.

Bermula pada abad ke-12, karya-karya Aristotle yang lainnya mula diterjemahkan ke dalam bahasa Latin. Contohnya, dalam Organon terdapat empat lagi topik yang belum diterjemah lalu ditermah ke dalam bahasa Latin oleh James dari Venice. Organon yang diperkenalkan pada Eropah telah menjadi rujukan dalam perkembangan ilmu logik di sana pada ketika itu. Pada tahun berikutnya, lebih banyak karya Aristotle diterjemah seperti Nicomachean Ethics, On the Heavens, Politics, Poetics, Metaphysics, Meteorologica dan banyak lagi. Penterjemah yang memainkan peranan penting dalam aktiviti ini adalah Wiliam Moerbeke (1215M – 1286M)

Syarahan Ibn Rushd (1126M – 1198M) pada karya Aristotle sangat berpengaruh. Syarahannya sangat cenderung pada hubungan antara falsafah Aristotle dan ketuhanan. Syarahan ini memberikan pendedahan kepada komuniti Kristian tentang hubungan antara teologi mereka dan Aristotelianism. Walaupun doktrin Aristotle dikatakan sebagai ‘kebenaran yang paling tinggi’, masih terdapat beberapa perkara heresy yang bertentangan dengan teologi Kristian. Menurut St. Bonaventure (1221M – 1274M), seorang ahli teologi dan falsafah, terdapat tiga heresy utama yang terdapat pada doktrin tersebut, iaitu dunia ini abadi seperti yang disebutkan dalam Meteorologica, satu intelek untuk seluruh umat manusia, dan kemustahilan manusia untuk mencapai kehidupan abadi. Tambahan lagi, dinyatakan oleh Aristotle bahawa, kita dapat mengenali Tuhan dan dunia hanya dengan rasional akal semata-mata, di mana ia sangat bertentangan dengan Kristian yang menggunakan wahyu untuk mengenali Tuhan.

Walaupun begitu halnya, pengajaran doktrin Aristotelianism sangat aktif dan meluas di Paris, meskipun mendapat tentangan hebat daripada ahli teologi golongan konservatif. Aristotelianism sangat sukar untuk dibuang dan disisihkan kerana ia telah berintegrasi dalam kurikulum dan silibus pengajian Kristian selama ratusan tahun. Akhirnya, pada tahun 1231M, Paus Gregory membenarkan karya Aristotle digunakan di Universiti Paris, tetapi kandungannya hanya dihadkan pada topik-topik tertentu. Malahan, sebelum sesuatu karya tersebut diletakkan di dalam kurikum, seharuslah ia disemak dan ditapis terlebih dahulu.

Syarat yang ketat dalam pengajian karya Aristotle ini memberikan kesempatan pada Universiti Toulouse untuk menarik orang awam mempelajari doktrin tersebut dengan lebih bebas di sana. Pada tahun 1255M, sokongan kuat yang diterima oleh golongan liberal di Paris telah membawa pada tiada karya Aristotle yang dikecualikan daripada kurikulum pendidikan di Paris. Terdapat tokoh-tokoh tertentu yang cuba untuk menyatukan falsafah tersebut dengan teologi Kristian, seperti Siger Brabrant (1240M – 1284M), walaupun sebenarnya beliau lebih cenderung pada pemikiran falsafah. Untuk mengelakkan dirinya dikenakan hukuman oleh Gereja, Siger seolah-olah mengaburkan pendiriannya dengan cuba untuk tidak menyatakan kebenaran sebenar berkenan konflik falsafah dan teologi.

Siger seterusnya dianggap telah meletakkan dua kebenaran, iaitu kebenaran pada falsafah dan kebenaran pada teologi walaupun banyak pendapat yang dikeluarkannya selalu mempunyai kontradiksi antara dua pemikiran tersebut. Gereja pula tidak mahu kenyataan yang kabur dalam hal ini dan menganggap Siger dan pengikutnya tidak jujur dan menyembunyikan sesuatu.

Dengan kebangkitan aliran falsafah Aristotle yang pesat, Gereja mengambil tindakan yang serius dalam hal ini. Etienne Tempier (?M – 1279M) diarahkan untuk melakukan kritikan ke atas falsafah tersebut lalu menyenaraikan 219 bentuk heresy. Paus John XXI menggunakan senarai tersebut sebagai piawaian untuk menghukum komuniti Kristian yang berpegang pada mana-mana bentuk heresy tersebut.

Namun, akhirnya, falsafah Aristotle tetap diserap ke dalam teologi Gereja Katolik melalui bawaan Thomas Aquinas yang mampu menyatukan falsafah dan teologi dengan baik seperti yang telah dijelaskan pada tajuk sebelum ini. Pada tahun 1325M, arahan hukuman mengamalkan 219 heresy tersebut dibubarkan dan membiarkan ia menjadi suatu bentuk perbincangan skolastik.


Kisah-Kisah Hantu Jepun Yang Menyeramkan

Setiap
negara ada cerita hantu atau mitos urban yang bikin bulu roma meremang. Silap
haribulan, ada yang berlari dan tinggalkan kerusi roda (kes Usop Wilcha) atau
berlari dengan tangan memakai selipar (geng Usin kena kejar hantu Kak Limah).
Di Jepun, mereka juga ada kisah hantu atau mitos urban yang bisa buatkan
sesiapa berlari seperti dalam Kung Fu Hustle!

1. Bahana makan ikan duyung

Bagi para pembaca The Patriots, pasti ada terhibur membaca komik salah seorang penulis kami iaitu Jiji Azizan atau dikenali juga sebagai Yoo Mat di halaman Facebooknya. Ramai tidak kering gusi membacanya termasuk kartun si Mat menyiang ikan duyung kerana si duyung mahukan hantaran terlalu tinggi.

Dan ini ada kaitan dengan cerita rakyat Jepun ini. Suatu masa dahulu, ada seorang nelayan tertangkap seekor ikan duyung semasa menangkap ikan di laut. Dia membawanya kembali ke rumah, menyiang dan memasaknya untuk dijadikan jamuan untuk rakan-rakannya. Salah seorang tamu masuk ke ruang dapur secara tidak sengaja dan terlihat saki-baki ikan yang disiang.

Tamu
tersebut teringat bahaya memakan ikan duyung dan mengarahkan rakan-rakannya
lain agar berhenti. Walaupun mereka memilih untuk terus makan, ada yang secara
senyap-senyap menyimpan lebihan lauk ikan duyung dalam pakaian mereka. Jika
sudah tahu bahaya, patutnya ia dibuang ke laut. Tetapi tidak tahu sama ada tamu
ini terlalu mabuk kerana minum banyak sake atau terlupa, salah seorang daripada
mereka pulang ke rumah tanpa membuangnya. Bila si anak mengadu kelaparan, si
ayah tanpa berfikir panjang memberinya lebihan ikan yang disimpan.

Pada
mulanya, semua nampak normal tetapi untuk tahun-tahun kemudian, barulah si anak
perasan bahawa dirinya tidak dimamah usia seperti orang lain. Ini kerana
suami-suami yang dikahwininya meninggal dunia pada usia tua sedangkan dirinya
masih lagi kelihatan muda. Tahulah dia bahawa lebihan ikan yang diberi ayahnya
tahun-tahun sebelumnya sebenarnya ialah lebihan ikan duyung. Dia kemudian
menggunakan saki-baki umurnya dengan berbakti kepada masyarakat melalui cara
sebagai rahib Buddha dan kisahnya diabadikan dengan tajuk Kisah Rahib Buddha
Berumur 800 Tahun.

2. Hitobashira

Seperti
mana-mana sesetengah tamadun, Jepun juga tidak dapat lari dari amalan korban
manusia. Amalan ini dikenali sebagai hitobashira dan berlaku sehingga abad
ke-16. Ianya dibuat dengan menawarkan korban manusia kepada dewa-dewi bagi
melindungi sesebuah projek pembinaan dari ancaman bencana alam seperti banjir
dan serangan pihak musuh. Dan bagi merealisasikan amalan ini, mangsanya
selalunya akan ditanam hidup-hidup berhampiran atau di bawah bangunan yang
dibina. Amalan ini juga bertanggungjawab mewujudkan beberapa mitos urban yang
terus bertahan sehingga hari ini.

Salah satu mitos yang ada kaitan dengan hitobashira ialah mitos Istana Maruoka. Istana ini dibina pada tahun 1576 atas arahan Shibata Katsutoyo, anak angkat Jeneral Shibata Katsuie, salah seorang panglima perang kepercayaan Oda Nobunaga.

Semasa istana tersebut cuba diselesaikan pembinaannya pada abad ke-17, dinding istana sentiasa roboh dan memeningkan kepala para pembinanya. Untuk mengatasi masalah tersebut, mereka mencadangkan hitobashira dilakukan dengan seorang wanita tua bermata satu bernama Oshizu dicadangkan sebagai korban.

Oshizu bersedia berbuat demikian sekiranya Honda Narishige berjanji menjadikan anaknya sebagai salah seorang samurai. Hitobashira dilaksanakan dan sejak itu, proses pembinaan Istana Maruoka berjalan lancar tanpa sebarang masalah.

Malangnya, janji anak Oshizu dijadikan samurai gagal direalisasikan berikutan istana tersebut dirampas semula oleh Keshogunan Tokugawa selepas cicit Narishige, Shigemasu merupakan seorang kaki botol dan tidak boleh diharap. Sejak itu, istana tersebut diserahkan kepada puak Arima sebelum ia didermakan kepada majlis perbandaran tempatan pada tahun 1901.

Setiap kali musim bunga, parit-parit istana sentiasa dipenuhi dengan air akibat hujan lebat. Penduduk tempatan percaya hujan tersebut berlaku akibat gangguan semangat Oshizu dan mereka mendirikan sebuah memorial untuk menenangkan semangatnya.

3. Tengu

Dari zaman purba hinggalah abad ke-14, tengu menjadi pengacau kepada penduduk tempatan. Tengu digambarkan sebagai makhluk seperti burung dengan sayap dan paruh (paruh digantikan dengan hidung besar) banyak muncul dalam pelbagai cerita rakyat Jepun.

Mereka ini digambarkan sebagai semangat hutan dan gunung, semangat peperangan, musuh kepada ajaran Buddha termasuk menculik sami-sami dan membakar kuil-kuil serta menculik kanak-kanak. Bagi menenangkan semangat-semangat ini, masih ada yang meletakkan makanan sebagai persembahan terhadap tengu dan beberapa festival turut diadakan dengan ia didedikasikan kepada tengu.

Walaupun ada yang mengatakan mereka sebagai hantu, ada yang berpandangan tengu sebenarnya sami-sami Buddha yang menyeleweng dan perlu menjalani kehidupan di pergunungan sebagai hukuman atas perbuatan mereka. Ada juga yang berpandangan tengu sebenarnya merujuk kepada satu puak ninja yang setaraf puak Iga dan Koga berdasarkan satu khabar angin pada tahun 1980-an.

Menurut mereka, puak ninja ini setaraf dengan Iga dan Koga dari segi kemahiran tetapi amat berahsia tentang kewujudan mereka. Tengu juga dikatakan menyumbang kepada peningkatan kemahiran samurai Minamoto no Yoshitsune di mana menurut legenda, Yoshitsune diajar kemahiran pedang oleh seorang tengu agar beliau dapat membalas dendam kematian bapanya, Yoshitomo yang dibunuh oleh puak Taira.

4. Patung Okiku

Pada akhir dekad 20-an, seorang lelaki membeli sebuah anak patung khas untuk adiknya yang berusia dua tahun. Tetapi pada tahun 1919, adik perempuannya meninggal dunia dan meninggalkan kesan mendalam kepada keluarga berkenaan. Justeru, anak patung itu disimpan sebagai tanda kenangan terhadap kanak-kanak itu.

Tetapi mereka perasan dalam tempoh beberapa bulan, rambut anak patung itu bertambah panjang lalu patung tersebut dibawa kepada seorang sami untuk diperiksa. Selepas meminta ia ditinggalkan untuk diperhatikannya, ia ditinggalkan di sebuah kuil selama beberapa bulan dan sami tersebut percaya perkara tersebut berlaku.

Sejak itu, ia ditinggalkan di kuil sehingga hari ini. Dan apabila sampel rambut tersebut diuji untuk ujian, ujian DNA mengesahkan ia memang rambut manusia. Patung ini dinamakan sempena nama pemilik asalnya itu.

5. Yuki-onna

Terdapat pelbagai variasi tentang Yuki-onna tetapi kesemua kisah ini mempunyai beberapa persamaan. Puteri salji ini dikatakan memiliki paras rupa yang jelita, berkulit putih melepak, memakai kimono berwarna putih dan mempunyai rambut hitam yang panjang. Dia membunuh manusia dengan cara menghisap rohnya melalui hubungan seks atau ciuman (cara agresif) atau menggunakan cuaca buruk seperti ribut salji untuk membunuh mangsanya.

Pada masa lalu, Yuki-onna digambarkan sebagai syaitan kerana kaitannya dengan cuaca buruk semasa musim salji. Tetapi kebanyakan kisah hari ini memperlihatkannya sebagai hantu atau semangat yang ada kaitan dengan alam semulajadi. Kisah-kisah berkisar tentang Yuki-onna dikatakan diambil dari isu perkahwinan berlainan spesies (hantu/haiwan-manusia) atau sebagai tanda permulaan atau pengakhiran musim.

6. Teke Teke

Teke Teke berkisar kepada mitos urban hantu wanita muda atau pelajar sekolah wanita yang terjatuh di atas landasan keretapi dan terbunuh apabila badannya terbelah dua selepas digilis keretapi. Kini sebagai hantu yang ingin membalas dendam, dia akan berjalan menggunakan tangan atau siku untuk menarik bahagian atas badannya sekaligus menghasilkan bunyi teke teke semasa bergerak.

Sesiapa yang tidak bernasib baik terserempak dengannya akan dibunuh dengan separuh daripada badan mangsanya dipotong dua, sama seperti keadaannya sebelum mati digilis keretapi. Kisah teke teke ini berkemungkinan diinspirasikan daripada patung padi yang dipanggil Kashima-sama yang dibuat oleh penduduk kampung untuk melindungi mereka daripada sebarang bentuk kecelakaan dan namanya akan disebut untuk menghalau makhluk halus keluar dari kampung mereka.

Tetapi bila ia dibawa ke tempat lain, nama Kashima-sama bertukar kepada Kashima-san di mana ramai menyangka ia merujuk kepada semangat jahat seorang wanita atau samurai yang cedera yang menyembah Kuil Kashima.

7. Kuchisake-onna

Sebelum Joker dikenali dengan kerenahnya meninggalkan kelaran berbentuk senyuman Glaswegian pada mangsanya, ada seorang wanita menjadi Joker versi Jepun. Jika anda berjalan di jalan yang sunyi, memang sah sesiapa saja akan meloncat apabila dihampiri hantu yang menutup mukanya dan bertanya sama ada dirinya cantik atau tidak.

Jika menjawab ya, hantu Kuchisake-onna ini akan membuka topeng mukanya dan mendedahkan kelaran senyuman dari telinga sampai ke mulut. Jika ditanya sekali lagi sama ada dia masih cantik atau tidak, siapa yang masih yakin dengan jawapannya akan dilepaskan.

Jika jawapan diberi ialah tidak atau ya dengan nada terketar-ketar, maka mangsanya akan ditikam dengan gunting atau dikelar dari telinga hingga burung. Mangsa boleh melepaskan diri dengan memberi jawapan sederhana, memberitahu dirinya tiada masa atau menabur wang/gula-gula untuk memberi peluang kepada mereka melarikan diri.

Kisah Kuchisake-onna dikatakan bermula semasa era Heian tetapi ada juga berpandangan ia berlaku pada zaman Edo. Ia mengisahkan seorang wanita yang jelita di sebuah kampung dan bila keluar bersiar-siar, sentiasa bertanya sama ada dirinya cantik atau tidak. Jawapan ya dari penduduk kampung memberinya keyakinan untuk melakukan apa saja termasuk mengadakan hubungan sulit dengan seorang askar.

Apabila hubungan sulit itu diketahui suaminya yang juga seorang samurai, si suami mengambil sebilah gunting dan mengelar mukanya dari telinga sampai mulut sekaligus merosakkan paras rupanya. Tak lama selepas itu, wanita itu membunuh diri dan kembali sebagai hantu yang mahu membalas dendam dengan merasuk seorang perempuan dan mengubah badan perempuan itu mirip badannya sebelum berkeliaran ke mana-mana tanpa diketahui orang ramai.

8. Kunekune

Jika
anda melihat bayang-bayang di kawasan penanaman padi atau barli pada hari-hari
musim panas yang terik, jangan pandang dan segera berpaling. Anda
berkemungkinan melihat hantu Kunekune yang berbentuk seperti helaian kertas
yang nipis tetapi besar atau kain putih yang besar yang bergerak walaupun hari
itu tiada tiupan angin. Kunekune ini berkemungkinan berdasarkan kisah hantu
membabitkan orang-orangan, penyembahan Dewi Tekstil (Tanmono-sama) atau
penyembahan ular.

SUMBER

1.
Lennon, Jen. The Creepiest Japanese Urban Legends To Keep You Up At Night.
Ranker.com. https://www.ranker.com/list/creepy-japanese-urban-legends/jenniferlennon

2.
Derosa, Victoria. (2014). 10 Horrifying Demons and Spirits from Japanese Folklore.
MentalFloss.com. http://mentalfloss.com/article/59737/10-horrifying-demons-and-spirits-japanese-folklore


Beli Pasu Berharga £1, Ternyata Ia Bernilai £80 000

Suatu hari, seorang lelaki berkunjung ke sebuah kedai kebajikan yang terletak di Hertfordshire, England. Lelaki yang namanya enggan didedahkan itu sememangnya merupakan seorang yang mempunyai minat terhadap barang-barang seni. Dalam kesempatan itu, beliau membeli sebuah pasu berwarna kuning yang berbentuk seperti buah pear.

Pasu ini sememangnya unik dan cantik – dihiasi kaligrafi Cina dan warna kuning sebagai warna utama benar-benar menghadirkan aura ala-ala kerabat diraja Cina; dekorasi bunganya pula halus terperinci; dan ciri reka bentuknya agak menarik terutama pada bahagian belakangnya yang didapati rata, tidak melengkung sepenuhnya seperti kebanyakan pasu lain.

Mungkin
disebabkan oleh faktor-faktor itu, lelaki tersebut mengambil keputusan untuk
membeli pasu berkenaan. Sebut harga yang diberikan oleh kedai itu adalah £1 atau RM5.16. Setelah beberapa
tempoh masa berlalu, lelaki tersebut meletakkan pasu yang dibelinya itu ke
dalam senarai jualan di laman eBay.

Tanpa
disangka-sangka, tawaran demi tawaran untuk mendapatkan pasu itu menderu masuk.
Hal ini menghairankan lelaki tersebut. Justeru, beliau mengeluarkan semula pasu
itu dari senarai jualan di eBay lalu membawanya ke Sworders Fine Art
Auctioneers di Stansted Mountfitchet, Essex untuk dijalankan penelitian.

Hasil penelitian
benar-benar mengejutkan rumah bidaan tersebut. Perasaan lelaki itu pula tak
usah dicakap, kagetnya bukan kepalang. Boleh digambarkan juga betapa besarnya
mulutnya terlopong apabila diberitahukan status dan harga sebenar pasu
berkenaan.

Menurut Yexue
Li, ketua jabatan barangan seni Asia di rumah bidaan Sworders pasu yang
berukuran lapan inci itu adalah relik berusia 300 tahun milik Maharaja Qianlong
dari Dinasti Qing. Hal tersebut dapat dilihat dan dibuktikan dengan jelas
menerusi ciri-ciri yang ada pada pasu berkenaan.

Pertama sekali,
dekorasi bunga yang menghiasi pasu tersebut merupakan tanda keluarga diraja.
Dekorasi itu juga menandakan bahawa pasu ini bukan dihasilkan untuk tujuan
jualan ataupun eksport, sebaliknya khusus untuk menjadi perhiasan di istana
maharaja. Di samping itu, warna utamanya iaitu kuning mengukuhkan lagi bahawa
ia merupakan relik milik Maharaja Cina.

Tidak cukup
dengan itu, pada pasu itu juga terdapat tulisan syair diraja yang dikenali
sebagai ‘kemenyan pujian’. Di samping itu, ada pula dua tanda mohor besi-merah
yang berbunyi ‘Qianlong chen han’ atau ‘Tanda Peribadi Maharaja
Qianlong’ yang juga boleh dibaca sebagai ‘Weijing weiyi’ yang bermaksud
‘yang tepat dan yang tidak goyah’. Menjelaskan tentang bentuk rata pada
bahagian belakang pasu itu, Yexue Li memberitahu bahawa ia bertujuan untuk
membolehkan pasu tersebut digantung pada dinding.

Setelah proses
penelitian dilakukan, rumah bidaan Sworders memaklumkan bahawa nilai
sebenar relik yang berusia 300 tahun itu mencecah £50 000 hingga £80 000 atau RM 258 115 hingga RM 412 984. Angka itu juga boleh
meningkat jauh lebih banyak berbanding yang dinyatakan. Justeru, relik
berkenaan diserahkan kepada rumah bidaan tersebut untuk dilelong pada acara
jualan akan datang, yang dijangka berlangsung pada tanggal 8 November ini.

Keadaan sebegini
mengingatkan kepada kejadian serupa yang berlaku pada tahun lalu, juga
melibatkan sebuah pasu dari Cina. Sebelum dilelong pada Julai 2018, sebut harga
bagi pasu tersebut adalah sekitar $590 000 – $825 000. Namun, rumah bidaan
Sotheby dikejutkan apabila harga tersebut mencecah 20 kali ganda berbanding
nilai asal, dan berjaya mengutip $19 juta!

Jika situasi
yang sama berlaku pada bidaan relik tahun ini di mana pembida memberikan harga
bidaan sebanyak 20 kali ganda berbanding sebut harga yang diberikan oleh rumah
bidaan, maka secara matematiknya pasu yang pada asalnya didapatkan dengan harga
£1 ini boleh mencapai harga bidaan
sehingga £1.6 juta atau RM 8 259 688!

Berbicara
tentang situasi sedemikian, Ashley Cowie daripada Ancient Origins menyelitkan
pada artikelnya dengan tulisan berunsur humor ini: “Dan akhir sekali, mari kita
bertafakur sejenak untuk mengenangkan nasib pekerja di kedai kebajikan yang
menjual pasu berkenaan kepada lelaki tidak dikenali itu dengan harga £1. Sudah tentu setelah pasu Maharaja
Qianlong ini mendapat liputan yang meluas, pekerja tersebut termangu sendirian
di kamarnya sambil memeluk tubuh, mengenangkan betapa kejamnya kehidupan ini.”

Sebelum
mengakhiri perkongsian kali ini, mari kita menyingkap sedikit pengetahuan
sejarah berkenaan Maharaja Qianlong. Beliau merupakan maharaja keenam dinasti
Qin yang lahir pada tahun 1711 dan mangkat pada tahun 1799M. Tempoh pemerintahannya
berlangsung selama 63 tahun, bermula dari tahun 1733M sehingga 1796M, antara
yang paling lama dalam kalangan maharaja-maharaja Cina yang lain. Sebelum
mangkat pada usia 88 tahun, Maharaja Qianlong sempat menyerahkan takhta kepada
puteranya yang memakai gelaran Maharaja Jiaqing.

Beliau yang
hidup sezaman dengan George Washington (1732-1799) merupakan salah seorang
maharaja Cina yang paling kaya. Bahkan dicatatkan bahawa makam maharaja Qing
yang paling besar adalah kepunyaan beliau. Makamnya sahaja berkeluasan setengah
kilometer persegi dan dihiasi dengan begitu banyak perhiasan dan patung.
Dicatatkan bahawa pembinaan makam  ini
telah pun dimulakan sejak beliau berusia 30 tahun dan dianggarkan sehingga 90
tan perak dibelanjakan untuk tujuan tersebut.

Beliau juga
dianggap sebagai maharaja hebat yang terakhir dalam sejarah Cina, lebih-lebih
lagi dengan kemahirannya dalam hal ketenteraan di samping kecintaannya terhadap
kesenian. Antara ucapannya yang paling masyhur adalah, “Pasukan tentera boleh dibiarkan
tanpa tugas selama seratus tahun, akan tetapi ia sama sekali tidak boleh
dibiarkan tidak bersiaga walau untuk sehari.”

RUJUKAN

Ashley Cowie.
(31 Ogos 2019). Man Buys Vase for £1,
Finds Out it is £80,000 Treasure Belonging to Chinese Emperor. Ancient Origins.
https://www.ancient-origins.net/news-history-archaeology/chinese-vase-0012515

Chris Ciaccia.
(3 September 2019). Chinese vase bought for $1 could be worth $100G. Fox News.
https://www.foxnews.com/science/chinese-vase-could-be-worth-100g

Facts and
Details. (November 2016). Qianlong Emperor.
http://factsanddetails.com/china/cat2/sub4/entry-5502.html

Ross Ibbetson.
(31 Ogos 2019). Chinese vase sold for just £1 in a charity shop is revealed to be a rare £80,000
treasure that was made for 18th century Emperor Qianlong.
Dailymail.co.uk.
https://www.dailymail.co.uk/news/article-7413773/Chinese-vase-sold-just-1-charity-shop-revealed-rare-80-000-Emperors-treasure.html

Tim Green. (31
Ogos 2019). Vase bought for £1
belonged to 18th century Chinese emperor. Metro.co.uk.
https://metro.co.uk/2019/08/31/vase-bought-for-1-belonged-to-18th-century-chinese-emperor-10662406/


Kisah Menarik Di Sebalik Sungai Ganga Di India

Sungai Ganga yang letaknya di penghujung di Teluk Benggala dan perjalanan yang diambil dari hulunya ialah sejauh lebih dari 2500 kilometer untuk sampai ke sini. Sungai ini bermula dari pergunungan Himalaya pada ketinggian sekurang-kurangnya dalam 3870 meter, lalu air hulu sungai ini menyembur dari sebuah glasier yang menyerupai mulut lembu, yang dalam bahasa Hindi disebut Gaumukh, dan membentuk sebuah aliran sungai bernama Bhagirathi.

Sekitar 214 kilometer dari hulu sungai itu, Bhagirathi bertemu dengan aliran sungai lain, Alaknanda, di daerah Devaprayag. Kedua aliran sungai ini bersama dengan aliran sungai Mandakini, Dhauliganga, dan Pindar bergabung menjadi Sungai Ganga.

Sungai Ganga inilah yang mengalir ke arah tenggara melintasi benua kecil India dan bertemu dengan sungai-sungai besar lainnya seperti Yamuna di Allahabad, India, dan kemudian sungai besar Brahmaputra di Bangladesh. Gangga dan anak-anak sungainya, yang menyebar bagaikan kipas, mengairi seperempat dari keseluruhan wilayah India. Di sini juga bercambahnya peradaban India yang mengagumkan itu dalam sejarah.

Rangkaian sungai ini mengalir di daerah seluas 1.035.000 kilometer persegi dan menampung sekitar sepertiga penduduk India, yang sekarang berjumlah lebih dari 1 Billion nyawa. Di Bangladesh, Sungai Ganga adalah sangat luas dan bentuknya seumpama laut kecil sehingga mampu dilalui oleh banyak kapal. Kemudian, Sungai Ganga ini terpecah menjadi beberapa sungai besar dan kecil, sehingga membentuk salah satu delta terbesar di dunia.

Dalam agama Hindu, Sungai Ganga ialah sebuah sungai suci yang menyimpan seribu kisah disebaliknya. Penganut Hindu percayai bahawa sungai ini mampu membasuh segala dosa penganutnya. Namun, semua kepercayaan itu datang daripada sebuah mitologi yang berkaitan dengan sebuah kerajaan purba India yang bernama Ayodhaya yang kononnya suatu masa dahulu diperintah oleh seorang raja bernama Sagara yang mempunyai 60, 000 orang anak.

Suatu hari ini, sang raja mahu melakukan sebuah ritual bernama Ashwamedha yagna yang membawa maksud ritual mengorbankan kuda untuk melambangkan keunggulan sang raja ke atas pemerintah yang lain di India ketika itu. Ritual ini melibatkan penghantaran kuda-kuda terbaik Sagara ke segala peluduk bumi. Sesiapa yang mahu mencabar keunggulan si raja haruslah menghentikan kuda sebagai bentuk cabaran. Ketika ini, Dewa Indra melihat melihat kuda-kuda terbaik Sagara tidak dicabar oleh sesiapa pun telah mengambil keputusan untuk menyorokannya pada sang pertapa bernama Kapila.

Berita kehilangan kuda-kuda terbaik Sagara akhirnya sampai ke telinganya. Maka, diarahkan putera-puteranya untuk mencari sang kuda sebelum berjumpa dalam jagaan Kapila. Menjangkakan bahawa Kapila ialah seorang pencuri yang mencuri kuda-kuda ayahanda mereka, maka putera-putera Sagara ini pun memaki hamun Kapila, dan menjadikannya sangat marah dengan kesombongan dan keangkuhan putera-putera ini. Akhirnya, Kapila menyumpah putera tadi menjadi abu.

Sagara ada merayu kepada Kapila supaya melepaskan mengangkat sumpahan Kapila ke atas anaknya, namun Kapila meletakkan syarat ia hanya akan berlaku kalau Sungai Ganga dari syurga mengalir ke bumi, lalu aliran Sungai Ganga itu mengena abu-abu anak Sagara. Syarat itu hanya direalitikan beberapa tahun kemudian apabila pewaris kepada raja Sagara, iaitu Raja Bhagiratha apabila permintaannya untuk melihat Sungai Ganga mengalir di bumi menjadi kenyataan berkat perkenan Dewa Brahma dan Shiva.

Namun menurut para dewa, dek kerana sungai itu berasal dari syurga, maka aliran sungainya bersifat membinasakan kalau dibiarkan mengalir tanpa kawalan dan penuh kebebasan. Namun, masalah itu diatasi apabila Dewa Shiva bersetuju untuk memastikan sungai itu mengalir di antara helaian rambutnya. Dewa Shiva juga memberitahu bahawa aliran sungai itu akan mengikuti setiap jejak yang pernah dijejak oleh Raja Bhagiratha. Tempat pertama di mana aliran Sungai Ganga menjejak bumi dikenali sebagai Gangotri.

Selebihnya, sungai Ganga mengalir mensuburkan tanah-tanah disekitar sungai tersebut. Aliran sungai tersebut juga dikatakan telah mengenai abu setiap anak raja Sagara, lalu membeaskan roh mereka ke syurga dengan aman.

Selain itu, Sungai Ganga juga disembah sebagai Dewi Ganga. Berdasarkan mitologi Hindu, dewi Ganga ini anak kepada Himavat yang dikatakan merupakan personafikasi yang digunakan ke atas Gunung Himalaya. Dewi Ganga kemudian berkahwin dengan seorang raja bernama Shantanu. Daripada perkahwinan ini, Dewi Ganga dikatakan telah melemaskan 7 anaknya ke dalam air. Apabila ditanyakan oleh sang raja kenapa Dewi Ganga bertindak sedemikian, jawapannya adalah kerana dia telah ditakdirkan untuk melahirkan entiti yang bersifat ketuhanan yang dipanggil vasus, dan ia adalah sebuah malapetaka sekiranya vasus dilahirkan sebagai manusia. Jadi, untuk melepaskan mereka daripada sumpahan ini, satu-satunya cara adalah dengan melemaskan mereka ke dalam sungai.

Pengganut Hindu mempercayai bahawa setiap sapaan aliran Sungai Ganga, mampu membasuhkan dosa silam manakala hirupan air dari Sungai Ganga kepada orang yang sedang nazak, akan membawa roh peminumnya berjaya diselamatkan. Kalau abu pengganut Hindu itu diletakkan di dalam sungai Ganges, dipercayai bahawa abu mereka akan bebas dari kitaran dilahirkan semula. Setiap penganut Hindu mempunyai matlamat untuk sekurang-kurangnya abu mereka disemadikan di dalam Sungai Ganga dan berharap selepas proses pembakaran jasad mereka, saudara-mara mereka akan menyebarkan abu mereka di dalam sungai yang dianggap suci ini.

Hari ini, Sungai Ganga dilawat oleh ribuan manusia dari seluruh dunia terutama di kota seperti Rishikesh, Haridwar, Allahabad dan juga Varanasi. Lagi-lagi ketika festival utama dunia seperti Kumbh Mela, apabila salah satu perhimpunan paling besar pernah dunia lihat berlangsung di sini. Pelbagai jenis pengorbanan dilakukan untuk Sungai Ganga seperti bunga, buah-buah bahkan duit.

Rujukan:
All About History: Myths And Legends. (2016) Imagine Publishing Ltd


Theia: Ibu Bulan Yang Wujud Selepas Bumi Lahir

Kita kenal Bulan sebagai satelit semula jadi, yang berperanan sebagai penyinar apabila munculnya waktu malam, selain mempengaruhi sistem pasang-surut lautan. Tapi bagi saintis, Bulan masih misteri untuk dirungkai sepenuhnya, terutamanya dua permukaan Bulan yang berbeza.

Bahagian depan (yang menghadap Bumi) dan bahagian belakang permukaan Bulan mempunyai struktur dan bahan yang berbeza. Dan setelah batu-batuan Bulan dikaji, ternyata sebahagian elemen dari batu tersebut sama dengan batu di Bumi! Apa yang terjadi sebenarnya antara dua tubuh cakerawala ini sampai batu-batuan Bumi bercampur dengan Bulan?

Banyak teori yang saintis kemukakan bagi mencari jawapannya. Antaranya ialah teori ‘Theia’, iaitu ibu Bulan. Pada 4.5 billion tahun dulu, Bumi baru saja lahir semasa Sistem Suria masih dalam fasa pembentukan. Masa itu lahir sebuah planet yang saiznya seperti planet Marikh, iaitu Theia. Nama ‘theia’ berasal dari nama dewi generasi Titan mengikut mitologi Yunani Kuno. Dewi Theia ialah ibu kepada dewi Selene, iaitu dewi bulan. Jadi, terang dan bersuluh planet Theia adalah ibu kepada bulan.

Theia mengorbit Matahari dan jaraknya hampir sama dengan jarak Bumi dan Matahari. Pada suatu hari, daya graviti planet Zuhrah begitu kuat sehingga Theia tertarik. Sehinggalah Theia berlanggar dengan Bumi, menghasilkan letusan begitu kuat. Selepas letusan, saki-baki Theia terkeluar dari hentaman dan mula berpusing mengorbit Bumi. Manakala serpihan Bumi pula mula bercampur dengan serpihan Theia.

Dari gabungan serpihan ini, lahirnya satelit semula jadi bernama Bulan. Sampai sekarang Bulan dipercayai berasal dari gabungan serpihan kedua-dua planet: Bumi dan Theia. Tapi, ini cuma teori saintis tau! Planet Theia hanyalah bayangan saintis saja, belum ada kajian bagi membuktikan kewujudan ibu Bulan ini.

Ada tiga teori lagi bagi mencari asal-usul Bulan. Pertama, Bumi dan Bulan berasal dari pecahan sebuah planet kuno. Kedua, Bulan sebenarnya planet kerdil kemudian tertarik dengan daya graviti Bumi. Dan ketiga, Bumi dan Bulan terbentuk secara serentak sehingga kedua-duanya tertarik sesama sendiri. Jadi, Selagi tidak ada jawapnnya, selagi itulah asal-usul Bulan tetap misteri.

Banyak lagi sejarah dan sains yang menarik tentang angkasa lepas dan seluruh universe! Korang kena dapatkan GENESIS I untuk menjadi celik ilmu angkasa! Buku ni dah kembali dengan cover baru. Jadi, sempena jualan PASCA PBAKL bulan ini, jom beli di: https://bit.ly/GenesisIShopee


Cahaya Islam Menyapa Empayar Melayu Srivijaya

Hari demi hari, kita sering dikelirukan dan tertanya-tanya bilakah sebenarnya Islam datang ke Alam Melayu. Adakah benar hanya pada abad ke-15 sahaja Islam mula masuk apabila wujudnya Melaka, Acheh dan Bentan? Adakah masyarakat Melayu mula masuk Islam semasa kejatuhan kerajaan Majapahit? Tidak. Sebenarnya Islam sudah berada di Alam Melayu semenjak kerajaan Srivijaya masih ada lagi.

Walaupun Islam begitu mendominasi di negara-negara Asia Barat, namun begitu ianya kelihat begitu samar-samar dalam membawa pengaruh ke dalam masyarakat di Srivijaya. Namun begitu, dalam cacatan sejarah pengembara-pengembara Islam dari Tanah Arab sudah sampai ke Srivijaya semasa abad ke-7 Masihi lagi.

Ianya dibuktikan dengan catatan pengembara dari China pada tahun 674 Masihi melihat sudah ada penempatan masyarakat Arab Islam di kawasan persisiran pantai di kawasan kepulauan. Walaupun wujud perselisihan faham waktu sebenar kadatangan Islam seperti kata Mufti Johor, Syed Alwi yang menyatakan Islam sudah sampai zaman Amirul Mukminin Uthman Bin Affan, namun majoriti pengkaji menyatakan sememangnya Islam sudah ada sekitar abad ke-7 pada zaman pemerintahan Yazid Bin Muawiyah, zaman Bani Ummaiyah. Kedatangan mereka telah membawa serba sedikit perubahan kepada srtuktur pemerintahan, ekonomi dan sosial di Srivijaya.

1. POLITIK

Semasa kemerosotan kerajaan Srivijaya, kedatangan pengaruh Islam mula bertapak namun pada skala yang kecil. Kedatangan mereka tidaklah membawa pengaruh yang besar sebagaimana gama Hindu-Buddha. Srivijaya dinyatakan sebagai sebuah kerajaan pelopor kepada penyebaran agama Buddha di seluruh Sumatera dan Tanah Jawa sehingga di Minagkabau.

Namun begitu, Islam dilihat pada ketika itu hanya dari sudut hubungan diplomasi antara kerajaan Srivijaya dan Bani Ummaiyah ketika itu. Buktinya dapat dilihat semasa zaman pemerintahan Umar Bin Abdul Aziz di mana seorang raja dari Srivijaya iaitu Sri Indravarman mengutuskan surat kepada Umar atas urusan penyebaran agama Islam ke Srivijaya. Ibnu Abd Rabbih menyatakan bahawa surat itu berbunyi:

من ملك الأملاك الذي هو ابن ألف ملك, والذي تحته ابنة الف ملك, والذي في مربطه ألف فيل, والذي له نهران ينبتان العود والألوة والجوز والكافور, والذي يوجد ريحه على مسيرة اثني عشر ميلًا, إلى ملك العرب الذي لا يشرك بالله شيئًا.

أما بعد, فإني قد بعثتُ إليك بهدية, وما هي بهدية ولكنها تحفة, قد أحببتُ أن تبعثَ إليَّ رجلا يعلمني ويفهمني الإسلام.

Maksudnya: Daripada raja sekalian para raja yang juga adalah keturunan ribuan raja, yang isterinya pun adalah cucu dari ribuan raja, yang tamannya dipenuhi dengan ribuan ekor gajah, yang wilayah kekuasaannya terdiri dari dua batang sungai yang mengairi tanaman gaharu, rempah wangi, pokok pala dan kapur barus yang bau keharumannya semerbak sehingga 12 batu jauhnya.

Kepada Raja Arab (Umar Bin Abdul Aziz) yang tidak menyembah tuhan-tuhan lain selain Tuhan yang satu. Aku telah mengirimkan kepada engkau hadiah( buku) sebagai tanda persahabatan. Aku harap sudi mengutuskan seseorang untuk menerangkan ajaran Islam dan segala hukum-hukumnya kepadaku.

Walaupun di dalam penulisan tersebut ianya ditulis sebagai seorang pemerintah dari Wilayah Hindu, tetapi pendapat S.Q. Fatimi menyatakan bahawa yang menulis itu sebagai penguasa dari Srivijaya, bukannya dari Wilayah Hindu.  Beliau juga menyatakan bahawa raja Srivijaya yang mengutuskan surat tersebut merupakan Sri Indravarman serta wilayah yang dinyatakan dalam surat tersebut adalah wilayah Muara Takus. Sebagai balasan, Umar bin Abdul Aziz mengutuskan ulama’ Islam ke Srivijaya di zaman pemerintahan beliau.

Walaupun wujudnya surat di atas seperti menunjukkan ada bukti bahawa Islam sudah bertapak di Srivijaya pada abad ke-8 Masihi, namun tiada sebarang pembuktian bahawa Srivijaya merupakan negara Islam secara keseluruhan. Ianya juga tidak dapat dipastikan apakah pengaruh Islam yang sebenar-benar tersebar dalam masyarakat Srivijaya dari sudut politik selain adanya hubungan diplomatik diantara kedua-dua buah negara.

2. EKONOMI

Dari sudut perkembangan ekonomi, kerajaan Srivijaya menerima pengaruh daripada kedatangan Islam ke alam mereka amat sedikit sekali. Semasa perkembangan Islam di Asia Barat sewaktu zaman kerajaan Abbassiyah, pemerintahan serta perkembangan ekonomi umat Islam telah sampai ke negara China. Perhubungan diantara kerajaan China dengan Abbassiyah begitu utuh menyebabkan laluan perdagangan di Selat Melaka menjadi tumpuan kepada para pedagang.

Para pedagang ketika itu walaupun dikhabarkan sudah memiliki kawasan mereka tersendiri di kawasan persisiran pulau Srivijaya, namun begitu mereka lebih gemar untuk meneruskan perjalanan mereka ke Canton, Tiongkok. Hamka perbendapat bahawa orang-orang Arab telah meletakkan sendi-sendi daerah perniagaan mereka pada beberapa kepulauan Melayu pada masa itu, sebagaimana yang mereka lakukan di tempat-tempat yang lain di masa-masa permulaan itu.

Walaupun begitu, keadaan masyarakat di Srivijaya ketika itu tidak menerima kedatangan Islam secara keseluruhan. Hal ini menyebabkan tidak ada pengaruh-pengaruh yang kukuh dapat dilihat.  Namun begitu, wujudnya kerjasama ekonomi diantara kedua-dua kerajaan  dan terdapat beberapa kota perlabuhan yang dapat dilihat menarik perhatian para perdagang ini ke Srivijaya. Antaranya adalah Zabaj, Palembang dan Kalah, Utara Malaysia.

BIBLIOGRAFI

F.M. Schnitger,1964, Forgotten Kingdoms in Sumatera, Museum of Palembang.

Hamka, 1981, Dari Perbendaharaan Lama ,Penerbitan Pustaka Antara, Kuala Lumpur.

Hamka, 2016, Ayahku, PTS Publishing House Sdn. Bhd.

Hamka, 2016, Sejarah Umat Islam, PTS Publishing House Sdn. Bhd, Selangor.

Nik Hassan Shuhaimi & Zuliskandar Ramli, Hubungan Asia Barat dengan Alam Melayu Berdasarkan Bukti Arkeologi Abad ke-9 hingga ke-14, diakses pada [13 December 2019]

الفقية أحمد بن محمد الأندلسي, 328, العقر الفرير, المكتبة العصرية

Artikel dikirimkan oleh Shaikh Afiq untuk The Patriots.


Obor-Obor Paling Berbisa Di Dunia

Irukandji Jellyfish adalah Obor-Obor yang terkecil di dunia. Besarnya ialah lebih kecil dari duit syilling 5 sen. Selalunya ia ada di kawasan Australia, Perairan British, Jepun, Florida dan beberapa tempat. Ada juga yang kata ia ada di Pantai-Pantai Penang. Irukandji Jellyfish ialah Obor-Obor yang paling berbisa di dunia. Ia terlampau berbisa sehingga pakar perubatan ada gelaran penyakit sempena nama Obor-Obor ini iaitu Sindrom Irukandji.

Rupanya yang terlalu kecil, Kepalanya sebesar suku duit syilling 5 sen tetapi tentacle dia agak panjang, iaitu sepanjang 1 meter, Mengikut kajian, bisa Obor-Obor ini adalah paling bahaya, 100 kali ganda lebih teruk dari Cobra dan 1000 kali ganda lebih teruk dari Tarantula. Obor-Obor ini amat susah nak dilihat sehinggakan beberapa pantai di Australia terpaksa ditutup kerana bahayanya obor-obor ini.

Jika anda terkena sengat Irukandji ini, dalam dua minit badan anda akan jadi panas, seluruh muscle dalam badan anda akan tegang sehinggakan tidak boleh bergerak. dalam 15-20 minit selepas itu, muka anda seperti tebakar, rasa muntah, pening yang amat teruk, sakit belakang yang teruk dan mudah pengsan atau lebih teruk. koma.jika tidak dirawat dengan sempurna, mangsa sengat ini akan meninggal dunia dalam kurang 30 minit. Inilah dipanggil Sindrom Irukandji.

Malangnya juga, tiada ubat untuk menyembuhkan sengatan Irukandji ini, Doktor hanya boleh memberikan Cuka, Antibiotik dan beberapa Vaksin hanya untuk melegakan sakit itu, bukan menyembuhkannya, Ada juga beberapa kes kesemua ubat di atas tidak memberi apa-apa perubahan.

Di Australia ada lebih dari 4000 kes setahun manusia terkena sengatan Irukandji ini, hampir 1500 pesakit meninggal dunia dan 1900 menjadi cacat seumur hidup akibat sengatan Obor-Obor ini, yang lain pulih tetapi masih sakit dan diperlukan rawatan setiap bulan.

Kesimpulannya, kita perlu berhati-hati dengan beberapa binatang yang bahaya seperti ini, Irukandji Jellyfish ini lebih bahaya dari Box Jellyfish, salah satu Obor-Obor yang berbisa juga


One Piece: Setiap Pengembaraan Itu Memerlukan Hala Tuju Yang Jelas

One Piece merupakan salah satu animasi Jepun (anime) yang tidak asing buat peminat anime. Kemasyhurannya bukan sahaja di peringkat Jepun mahupun Asia malahan juga hingga ke negara Barat. Sehingga kini, sudah lebih 900 episod ditayangkan dan ianya masih lagi berterusan (on going).

Animasi ini membawa kita kepada satu dunia fantasi yang mana terdapat ramainya lanun (pirate) yang berlayar atas lautan. Selain itu, terdapat juga entiti lain seperti polis laut (Marine), golongan bangsawan maqam langit (Celestial Dragon), lanun yang bekerjasama dengan Marine (Shicibukai) dan empat maharaja (four emperors, yonko) lautan.

Masing-masing mempunyai peranan, kedudukan dan watak masing-masing dalam animasi ini. Walau bagaimanapun, pada sisi kita dan juga watak-watak dalam animasi ini, terdapat tafsiran yang berbeza tentang entiti-entiti atau kelompok-kelompok ini. Misalnya bagi Marine, ada yang berpandangan ianya hanyalah satu badan yang korupsi kerana sifatnya yang pak turut (taat membuta tuli) kepada Celestial Dragon.

Pada satu sisi yang lain, ada pula yang berpandangan bahawa Marine suatu badan yang menjaga keamanan (peace) dan pejuang keadilan (justice). Apa-apa jua tafsiran dan pandangan yang diajukan kepada kelompok-kelompok ini tidak dapat tidak akan berbalik kepada watak-watak yang mengepalai kelompok ini.

Seperkara yang menarik adalah, dalam setiap kelompok itu mempunyai kerangka faham nilai yang berbeza. Tidak menghairankan apabila muncul terma ‘Marine yang jahat’ vs ‘Marine yang baik’ atau ‘Lanun yang baik’ vs ‘Lanun yang jahat’ akibat daripada kerangka faham nilai yang berbeza ini.

Terlampau ramai watak yang disajikan oleh Eiichiro Oda dalam animasi One Piece. Jika diperhatikan kepada para lanun yang terkemuka dalam animasi ini, salah satu keseragaman yang penulis perhatikan pada mereka ini adalah, yang mana masing-masing mempunyai tujuan yang jelas dalam pelayaran masing-masing. Biarpun hanya sekadar dengan tujuan, ‘Berlayar untuk melihat dunia yang luas’, itu sudah menjadikan kekuatan bagi mereka ini untuk terus cekal dalam pelayaran mereka.

Jika kita lihat pada watak utama iaitu Monkey D. Luffy, pelayarannya masih belum berakhir meskipun telah berhadapan pelbagai mehnah dan pancaroba serta kenaikan harga buruan (bounty) oleh pihak Kerajaan (Government). Disebabkan ‘tujuannya’, untuk menjadi Raja Lanun (Kaizoku O) sudah ditetapkan dalam fikirannya sejak awal-awal pelayarannya, semangat berlayarnya mencari One Piece itu tidak pudar ditelan arus. Gol D. Roger, meskipun sakit tetap meneruskan pelayarannya kerana matlamatnya yang hendak mengelilingi seluruh lautan dan mengunjungi pulau-pulau yang ada. Tidak dinafikan juga buat kelasi-kelasi (crews) Lanun Topi Jerami yang terus menerus berlayar bersama dengan Luffy setelah masing-masing menemukan hala tuju masing-masing.

Kita sering bermain dengan persoalan “what?” dan kesilapannya di situ apabila kita meletakkan noktah (put a full stop) padanya. Kita sepatutnya meneruskan lagi dengan persoalan “why?”. Semata-mata ‘apakah’ tanpa ‘mengapakah’ akan meleburkan alasan di sebalik tindakan kita itu. Kita hanya tahu tentang cara-gaya-kaedah tindakan itu, tetapi kabur atau tandus dengan alasan bagi tindakan kita itu. Alasan bagi setiap tindakan kita itu kemudiannya akan membentuk tujuan dan hala tuju tindakan kita dengan lebih jelas dan utuh.

Mempunyai tujuan atau hala tuju itu, menandakan kita mempunyai titik matlamat. Selagi mana belum tiba pada titik tersebut, janganlah berhenti. Sebaik sahaja tiba di titik tersebut, bersyukurlah dan berseronoklah dengan akhirnya pengembaraan kita itu. Seterusnya, bawa-bawalah bertenang dan berehat, biarlah orang lain pula berlayar menggantikan tempat kita. Ataupun juga, jika masih terdaya dan mampu, mulakanlah pelayaran dengan hala tuju yang seterusnya.

Setiap pengembaraan itu mempunyai batas-batasnya, kadar-kadarnya. Dengan mengenali batas dan kadarnya itu, nescaya kita dapat mengenal pasti hala tuju dan matlamat pengembaraan itu. Ketahuilah, tanpa tujuan dan hala tuju, perbuatan atau tindakan atau pengembaraan kita hanyalah sesuatu yang sia-sia ketandusan makna. Wa Allahu’alam.

Artikel dikirimkan oleh Ibn Zahari yang merupakan pelajar Universiti Sultan Zainal Abidin


Petra: Peninggalan Tamadun Arab Purba

Kerajaan Nabatean adalah antara tamadun terawal yang didirikan oleh bangsa Arab Purba. Selain daripada Kerajaan Saba yang terkenal dalam kisah Nabi Sulaiman A.S, Nabatean juga harus dikenang sebagai antara tamadun-tamadun yang sempat dibangunkan oleh bangsa arab.

Lokasi dan luas tamadun ini bolelah disamakan seperti Jordan hari ini. Pada kemuncak kegemilangannya, dikatakan bahawa kerajaan ini mengawal laluan perdagangan laut dan darat di sekitar Timur Tengah.

Antara tinggalan hebat tamadun ini adalah peninggalan bandar Petra yang dipahat pada gunung ganang. Dipercayai bahawa tapak Petra di Jordan ini dibina seawal 500 Sebelum Masihi sehingga 300 Sebelum Masihi, sezaman dengan Tamadun Sungai Batu milik bangsa Melayu di Kedah.

Bandar Petra ini terkenal dengan senibina dan teknologi bangsa Arab Nabatean yang mempunyai teknologi untuk memotong dan mengukir batu seolah-olah seperti ianya hanya sebatang kayu sahaja. Selain itu, sistem saliran air yang dimiliki oleh Arab Nabatean yang ditempatkan di Petra juga mengagumkan.

Bandar Petra hari ini dipercayai mampu naik berdasarkan faktor kehebatan bangsa Arab mengawal sumber air di tengah-tengah padang pasir sehingga mampu mencipta oasis buatan manusia. Antara cara yang digunakan oleh orang Arab Nabatean untuk mengawal saliran air ialah melalui empangan, terusan, saliran, cisterns dan seumpama dengannya. Dengan kemampuan ini, orang Arab Nabatean mampu untuk menyimpan air dalam jangka masa yang lama.

Selain itu, kedudukan Petra di tempat yang strategik dilaluan perdagangan membolehkan orang Arab Nabatean yang asalnya ialah sekadar puak arab nomad biasa di padang pasir mengumpul kekayaan yang maha hebat apabila Petra menjadi pusat perdagangan. Bahkan walaupun ketika berada dibawah tak-lukan Empayar Rom, Petra sebagai sebuah kota purba bangsa Arab ketika itu tetap berada dibawah zaman kegemilangannya.

Selain itu, kota Petra juga terkenal dengan binaan bernama Al-Khazneh yang bermaksud harta. Ianya adalah kuil arab Purba yang masih kekal sehingga ke hari ini. Asalnya, ianya adalah sebuah makam yang dibina pada pemerintahan Aretas IV Philopatris. Orang Arab Nabatean menggunakan seni bina Greek-Roman ketika memahatnya di lereng gunung memandang pengaruh Hellenistic sangat meluas ketika itu.

Terima kasih kepada seorang pengembara Switzerland yang bernama Johann Ludwig Burckhardt yang menemuinya pada tahun 1812 Masihi. Oleh kerana keajaiban yang dimiliki oleh kota Petra ini, maka UNESCO telah menyenaraikannya sebagai salah satu daripada 7 Keajaiban dunia.


7 Fakta Mengenai Sultan Abdullah Ri’ayatuddin – YDPA Ke-16 Yang Kita Tak Tahu

1. Baginda adalah anakanda ke 4 Almarhum Sultan Ahmad Shah. 3 anakanda pertama Almarhum adalah puteri.

2. Baginda pernah dihukum rotan tangan oleh guru atas kesalahan merokok. Baginda tidak merokok, tetapi tertangkap kerana duduk bersama-sama pelajar lain yang merokok. Baginda menerima sahaja hukuman tersebut kerana tidak mahu memanjangkan kes. Almarhum Sultan Ahmad tidak pernah diadukan berkenaan peristiwa tersebut sehingga ke akhir hayat baginda.

3. Baginda mula bercinta dengan Permaisuri Agong, Tengku Azizah Aminah ketika masing-masing berusia 13 dan 12 tahun. Perkenalan baginda berdua bermula di padang polo

4. Baginda mempunyai sehelai baju t-shirt “I don’t Google, I ask my wife”

5. Baginda dilantik menjadi Tengku Mahkota pada usia 16 tahun. Kemudiannya baginda dihantar ke Aldenham School, Hertfordshire UK untuk melanjutkan pelajaran. Percintaan baginda dan Tengku Azizah diteruskan melalui surat kerana panggilan telefon sangat mahal.

6. Baginda adalah adik ipar kepada Sultan Johor sekarang, Sultan Ibrahim Ismail. Tengku Azizah Aminah adalah adinda kandung Sultan Ibrahim.

7. Baginda berkahwin dengan Tengku Azizah pada 1986. Tidak mempunyai anak sehingga tahun 1990 tetapi puteranya Tengku Ahmad Iskandar mangkat ketika dilahirkan. Anakanda kedua baginda berdua, Tengku Hassanal dilahirkan pada tahun 1995 dan kini adalah Tengku Mahkota Pahang

Daulat Tuanku. Semoga Allah memberi kekuatan dan kebijaksanaan bagi memimpin negara.Abdul Rahim Hilmi ZakariyaBukit Tunggal Kuala Terengganu